Соғинмаслик... » MUZAFFAR.UZ\nУлкан аравасин ғилдиратганча,\nШаҳарни кезади минглаб армонлар,\nОқ-қора тушларда яшар тонггача,\nБир-бирин соғинмай қўйган одамлар!\nКичкина телефонга жойланган олам,\nКўнгиллар карахтлар, туйғулар мавҳум.\nУлар ҳаётида ҳаммасидан ҳам,\nАвтобус кечикмай келиши муҳим.\nМинглаб катакларда турфа қисматлар,\nБир девор нарини исмин билмас, ёт.\nҲаёт тугаяпди дейиш нотўғри,\nУларни тугатиб бормоқда ҳаёт!\nСен шаҳарга келма,\nҚўй шу шаҳарни,\nБўйинбоғ боғлашинг керак бўғилиб,\nКўрмайсанми мендек телба шоирни,\nАдашиб шаҳарда қолган туғилиб.\nБу вайсақи шаҳар бездирди, рости,\nҲусни-жамоли ҳам кўзимни ўйган.\nНегаки шу бетон деворлар сабаб,\nОдамлар бир-бирин соғинмай қўйган!\nМалика Салимова 1966 йилнинг 11 сентябр куни ўқитувчи зиёлилар оиласида дунёга келган. Мактабни олтин медал билан тамомлаб, РПИРЯиЛ, ҳозирда Жаҳон тиллари университети рус филологияси факультетини тугатган. 4 фарзанднинг онаси. Ҳозирда Учтепа туман 81- ИДУМда рус тили ўқитувчиси бўлиб ишлайди.\n"Меҳр истаб", " Учинчи дунё" шеърий тўпламлари нашр этилган. Шеърлари кўп тилларга таржима қилинган, шеърлари асосида кўплаб қўшиқлар яратилган.\nИККИ ТУРМУШИ БОР ЭРКАК\nАбдуқаюм Йўлдошев - "Наср бўстони" бўлимининг муҳаррири


26 июнь куни Ўзбекистонда ҳаво ҳарорати 42 даражагача кўтарилади » Ўзбекистон янгиликлари – Zamin.uz\n25 июнь 2019, 22:45\nРеспублика Гидрометеорология марказининг хабар беришича, 26 июнь куни Тошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 20-22, кундузи 37-39 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража, айрим жойларда 42 даражагача иссиқ бўлади.\nБухоро ва Навоий вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража, баъзи жойларда 42 даражагача иссиқ бўлади.\nТошкент, Самарқанд, Жиззах ва Сирдарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 19-24, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража, баъзи жойларда 42 даражагача иссиқ бўлади.\nАндижон, Наманган ва Фарғона вилоятларида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 19-24, кундузи 34-39 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик бўлайди. Шарқдан секундига 7-12 метр тезликда шамол эсади. Кечаси 12-17, кундузи 25-30 даража иссиқ бўлади.\nЯнгиликлар » Ўзбекистон » 26 июнь куни Ўзбекистонда ҳаво ҳарорати 42 даражагача кўтарилади\n18:55 30 июнь куни кутилаётган об-ҳаво маълумоти


Berlin safari taassurotlari | Azam Abidov\n10 йилча аввал адабиётшунос Баҳодир Карим билан Германиянинг Лейпциг шаҳрида ўтган халқаро анжуманга келгандик. Тадбир тугагач, Баҳодир ака билан Берлинга йўл олиб, у ерда турколог олима Балдауф хонимнинг шаҳар марказига яқин сердарахт, файзли маҳалладаги уйида меҳмон бўлганмиз, бирга спектакль кўришга борганмиз. Жуда қисқа сафар бўлгани учун, “Берлинда бўлдим” деб айтгулик эмасди. Мана, орадан шунча вақт ўтиб, Берлинда тўлиқ бир ой яшаб кўрдим ва гўё унинг қандай бағри кенг, илиқ, чиройли, рангдор шаҳар эканини ҳис қилдим.\nБерлин адабиёт коллоквиуми (LCB) жойлашган Ванзеени топишимиз қийин бўлмади. Немисчам жуда бўшлигига қарамай, икки қаватли қизил рангли “Регио” поездида ёнимизда ўтирган хушрўй чолу кампир ора-сира биз билан гоҳ инглизча, гоҳ немисча қизғин суҳбатлашиб келди, табиий, улар манзилимизга етганимизни эслатиб, биз билан қуюқ хайрлашиб, қўл силкиб қолишди.\nПлатформадан чиқиб, эскалатордан юқорига кўтариларканмиз, ўн қадамча олдимизда кетаётган истараси иссиқ икки кишига кўзимиз тушди; уларнинг бири Москвадан учган самолётимизда биз билан бирга бўлган эди-ку! Ижод уйига яқинлашганимизда, улар орқаларига қарашди. “Сиз қозоғистонлик ёзувчи эмасми, дастурда кўргандим?”- сўрадим 50 ёшлар чамаси, қотмадан келган, қорамағиз аёлдан. Ҳа, дея тасдиқлади у. “Айгуль Кемелбаева”. Ёнидаги қиз унинг жияни, талаба Арайка экан, Ойгул опани аэропортда кутиб олиб, шу ергача кузатиб қўйиш, у билан бир неча кун бирга туриш учун келибди. Ҳаммамизнинг юзимиз ёришиб кетди. Шунча жойдан бирга келибмиз-у, айни бир масканга кетаётганимизни билмабмиз!\n1963 йили очилган Берлин адабиёт коллоквиумининг кўркам, қизил ғиштдан қурилган уч қаватли биноси ўта чиройли Ванзее кўли соҳилидан сал наридаги пасттепаликда жойлашган. Соҳилдан қараганда янада гўзал бўлиб кўринади. Оқшом пайти табиатнинг тенгсиз жамолига янада файз киритиб туради бу маскан. Соҳил томонига ўтилса, қуёш ботиши нақадар майин ва илҳомбахш эканини кузатса бўлади. Ёмғир шивалаб турган маҳал кўлга қараб, нариги қирғоқдаги баланд дарахтларга қараганча ўй суриб кетасан киши. Дарвоқе, бу ердаги оғочларнинг ўзи бир олам! Ижод уйида мен ошиқ бўлган қизғиш-қорамтир, жуда ҳайбатли, ўта кўркам бир дарахт бор. У бутун уйга соя солиб туради. Ҳар куни ҳар тусда, рангини билинтирмай ўзгартиради, барглари тоза, шохлари сийрак, аммо жуда бақувват, остига келсанг, қайноқ меҳр билан қарши олади, қўшиқ куйлаб, рақсга тушиб берадигандай, соясида ётволиб, мазза қилиб сирлашгиси, китоб ўқиб бергиси, узоқ хаёлга чўмгиси келади одамнинг, илдизлари соҳилгача туташган мисол.\nГёте институтидаги ҳамкасбларимиз дастуримизни жуда яхши тузишган, қийналмасин деб ҳар ҳафта учун алоҳида таржимон, ҳар учрашув учун Катя исмли рус, инглиз, немис тиллари билимдонини бизга боғлаб қўйишган. Адабиёт масканлари, театр, уй-музейлар, архивларга ташриф буюришдан ташқари, Берлиндаги энг машҳур туристик жойларни ҳам бемалол кезамиз. S7 ва ё S1 поездида Ванзеегача келишни билиб олганмиз, кўпинча қоронғи кечагача Берлин кўчаларида кезиб юрамиз. Мазза! Ҳаво мусаффо, симириб, руҳу жонинг завқланади, ҳеч тўймайсан! Тинмай Яратганга, кўрсатган кунларига шукур, дейсан.\nТурмуш ўртоғим, журналист, таржимон, шоира Нодирахон Европа томонларда биринчи марта бўлиши; ҳар нарса унга қизиқ, ҳар нарсага бошқача нигоҳ билан қарайди, гоҳ шодланиб, гоҳ ўйчан бўлиб қолади, бир сўз билан, бундай ижодий сафардан бениҳоят мамнунлигини сезаман.\nСафаримиз асносида немис адабиётидаги Теодор Фонтане, Курт Тухольский, Гюнтер Грасс каби йирик номларни ўзим учун кашф этдим. Умуман, немис адабиётидан унчалик ҳам бохабар эмаслигимни сездим. Адабиёт музейлари, Брехт Ҳаус, Берлинер Филармони, архивлар, Жаҳон маданияти уйи, ака-ука Гриммлар номидаги замонавий, муҳташам кутубхона, нашриёт ишини завқ билан томоша қилдик. Шеърият уйидаги “Лирикс” видео лойиҳаси учун материаллар юборишни ният қилдим. Немисчадан тўғридан-тўғри айрим шеърий таржималарга қўл урдим. Потсдам, Лайпциг, Витенберг, Гётинген шаҳарчаларига адабий саёҳатларимиз зўр илҳом берди, тош уйлар, қадимий қўлёзмалар, кўҳна ифорлар, самимий инсонлар бир умрга ёдимизда қолди.\nЁзувчиларнинг асарлари учун архив тузиш жуда яхши анъанага айланибди бу ерларда. Шаҳар бўйлаб адабий масканларга гид билан саёҳат қилиш эса жуда мароқли эди. Ёзувчи ва экскурсовод Михаел Бинерт билан ўтказган вақтимиз, соя-салқин, гулларга бурканган кўчалар бўйлаб кезганимиз, тарихга бир назар ташлаганимиз, Герта Мюллер яшаётган уйнинг шундоққина ёнидаги суҳбатларимиз ўзига хос, унутилмас ва серзавқ бўлди. Билмай юрган эканман, Берлин халқаро адабиёт ўчоғига айланибди!\nАдабиёт коллоквиумида ёзувчилардан Эрондан Маҳмуд Ҳусайни, парижлик Шумона Синҳа, остоналик Айгуль Кемелбаева, Грузиядан Анна Кордзая-Шамадашвили, Тайпейдан Тонг Яли, швейцариялик Жулия Вебер, польшалик Жанна Слониовска, голландиялик Себастьян Полманс, Германиянинг кичик бир шаҳарчасида яшовчи Жулиана Кальнай биз билан биргаликда бўлишди. Улар билан гоҳ биз учун атайин ташкиллаштирилган адабий экскурсияда, гоҳ оқшомги мушоираларда кўришиб турдик, аммо жуда ширин нонушта маҳал деярли ҳар куни учрашдик, мароқли суҳбатлар қурдик.\nБир орзуим бор эди, уни илгари суриш, амалга ошириш учун Берлин сафари чоғида катта илҳом олдим. Умидим шулки, тез орада биз ҳам Ўзбекистонда Халқаро ижод уйини очиб, дунёдаги, хусусан, Германиядаги энг яхши адабий ташаббусларни, дастурларни, қизиқарли ва фойдали лойиҳаларни жонажон юртимизда тадбиқ этамиз.\nUzbek National TV Coverage of Fall Writer/Artist Residency\nBooks | Китоблар (31)\nMening bir orzuim bor/Есть у меня мечта/I have a dream (24)\nTranslations from Uzbek poetry (121)\nUzbek literature news (34)\nWRITER-in-RESIDENCE in UZBEKISTAN (61)\nАдабиёт янгиликлари (53)\nИжодкорлар учун ресурслар (26)\nХалқаро алоқалар (125)\nХалқаро фестивал, форумлар (17)\nOnline News Websites Coverage of Fall Writer/Artist Residency Program 2019\nShort Videos of Samarkand Trip of UzLAB\nShort Videos of Ferghana Valley Trip of UzLAB\nShort videos of Tashkent Adventures of UzLAB


Замонавий шиппак ўғрилар ёхуд патент троллари билан қандай курашдик? | «ESTE» АДВОКАТЛИК ФИРМАСИ – ҲУҚУҚ ОЛАМИДА КОМПАСИНГИЗ\nЗамонавий шиппак ўғрилар ёхуд патент троллари билан қандай курашдик?\nБолалигимда бувим тўқ қизил рангли, гулли нақши бор шиппак кияр эди. Бундай шиппакларни халқ тилида “ирина” деб аташарди. Бувимнинг гапларига қараганда, “ирина” шиппаклари қулай ва чиройли бўлгани учун узоқ Молдовадан олиб келинар экан. Яна бу шиппаклар тагига негадир биттадан михча қоқилган бўларди.\nБир куни бувимдан михча қоқиб қўйганларининг сабабини сўрадим. Бувим тушунтирдиларки, катта йиғинлардан чиқаётиб михчалар орқали ўхшаш шиппаклар орасидан ўзларининг оёқ кийимларини осон топар эканлар. “Бундан ташқари, белгиси бор шиппакни ҳамма ҳам олиб кета олмайди. Дунёда ҳар хил одам бор-ку”, деб қўшимча қилиб қўйгандилар бувим.\nБИРИНЧИ ЭМАС, АММО СЎНГГИ ҚУРБОН\nБолалик йилларимдаги ушбу воқеа Фарғона вилоятининг оёқ кийим ишлаб чиқарадиган йирик корхоналаридан бири адвокатлик фирмамизга мурожаат қилганида ёдимга тушди. Компания директори бошқа оёқ кийим турлари қаторида бугунги кунгача аёллар ўртасида машҳур “ирина” шиппакларини ҳам чиқаришини маълум қилди. Лекин унинг бизнеси олдида катта хавф пайдо бўлганлигини, чунки пойтахтнинг қайсидир фирмаси мазкур оёқ кийим турини ишлаб чиқаришни тўхтатилишини ва асбоб-ускуналарни йўқ қилинишини талаб қилиб судга мурожаат қилганлигини айтиб ўтди. Даъвогар ҳаттоки кўрган зарари ва бой берган даромади ҳисоб-китобини ҳам тақдим этибди. Кейинчалик билсак шунга ўхшаш даъво аризалари бир нечта бошқа ишлаб чиқарувчиларга қарши ҳам киритилган экан.\nИш материаллари билан танишиб шунга амин бўлдикки, “ирина” тапочкаларига ҳуқуқлар ҳақиқатдан ҳам даъвогар номига расмийлаштирилган экан. Классикага айланиб улгурган Молдова шиппаклари билан бир ҳил бўлган оёқ кийимнинг саноат намунасига патентни 2011 йилда ёпилиб кетган Патент идораси тақдим этган экан.\nБиз ўйланиб қолдик. Қандай қилиб 40 йиллик тарихга эга бўлган ва шунча йилдан буён халқ таниган Молдова шиппакларини Тошкентдаги фирма “ихтиро қилиб”, унинг ҳуқуқларига эга бўлиши мумкин? Бундан ташқари, ҳар қандай ихтиро фақат маълум муддат ҳимояланади, акс ҳолда тараққиёт Ўрта асрларда тўхтаб қолар эди. Бошқа тарафдан эса бизни ўйлантираётган нарса шу эдики, балки бизга номаълум бирор юридик айёрлик сабабли даъвогарнинг талаблари қонунийдир?\nҲақиқатни топиш учун биз Молдованинг Бендери шаҳридаги “Флоаре” очик турдаги акциядорлик жамияти билан боғландик. Компания бизга шуни маълум қилдики, биринчи бўлиб айнан уларнинг конвейерларидан 1980-чи йилларда “ирина” шиппаклари тушишни бошлаган. Қачонлардир жамият шиппакларга патент расмийлаштирган, лекин унинг амал қилиш муддатлари ўтиб кетган экан.\nБундан ҳам қизиқроғи шу эдики, шиппакларга ҳуқуқи борлигини важ қилаётган айни ташкилот “Флоаре” товар белгисини Ўзбекистонда ўзлаштириб олган экан. Кўп йиллар давомида ушбу фирма Молдовадан “ирина”ларни Ўзбекистонга олиб келиб, бизга сотиб келган экан. Молдова ишлаб чиқарувчисининг раҳбарияти ачиниб, ўзининг товар белгисига бўлган ҳуқуқларни кўп йиллардан буён мамлакатимизда расмийлаштира олмаётганлигини таъкидлади. Демак, бизнинг ишонч билдирувчимиз нохолис фирманинг биринчи эмас, навбатдаги қурбони экан.\nТРОЛЛ АСЛ БАШАРАСИНИ КЎРСАТГАНДА...\nШунда биз патент тролли билан тўқнашганимиз аён бўлди. Бундай деб турли йўллар билан патентларни қўлга киритиб, ишлаб чиқарувчилар билан улардан пул олиш мақсадида судлашадиганларни аташади. Патент троллинги асосан ривожланган мамлакатларда кенг тарқалган ва даромадли соҳаларда учрайди. Бундай соҳалар қаторига ахборот технологиялари, истеъмол товарларини ишлаб чиқариш, фармацевтика, қурилиш киради. Баъзида талаблар ҳеч қандай мантиққа тўғри келмаслиги мумкин. Масалан, АҚШда корпорациялар томонидан оммавий электрон хатлар юборилишига қарши даъво аризаси киритилган эди. Россияда қайсидир “ихтирочи” шишали бутилкани “ихтиро қилиб”, пиво ва ароқ ишлаб чиқарувчиларни судга берган эди. Бир неча йил олдин эса Ўзбекистонда ўйинчоқ конструктор ғиштларини ишлаб чиқишга мутлақ ҳуқуқлар тўғрисида низо кўриб чиқилган эди.\nХорижий мамлакатларда бундай низолар бўйича тортишувлар бир ярим-икки йиллаб давом этади ва катта ҳаражатларни талаб қилади. Айрим ҳолларда жавобгар маҳсулотининг йирик партиялари олиб қўйилади ёки унинг ускуналари йўқ қилинади. Барча тарафларини ҳисобга олиб, жавобгарлар муроса йўлини танлайди ва “патент эгаси”га муайян пул миқдорини тўлашга рози бўлади. АҚШнинг ўзида патент троллинги бизнесга ҳар йили 80 миллиард долларга яқин иқтисодий зарар келтиради.\nЛекин троллни боқиш ниятимиз йўқ эди. Вазиятни “Флоаре” МЧЖ билан муҳокама қилиб, биргаликда ҳаракат қилишга келишдик. Чунки нопок компания нафақат Ўзбекистон ишлаб чиқарувчиларининг ҳаётини қийинлаштираётган эди, балки хорижий фирмани мамлакатимизга киришига тўсқинлик қилаётган эди.\nТанлаган стратегиямиз натижа беришни бошлади. Биз тақдим этган далиллар устида ўйлаб, суд даъво талабларини рад этди. Суд ўз қарорини “ирина” шиппаклари оммалашиб кетган маҳсулотга айланганлиги ва ҳозирда уларни ҳар қайси тадбиркор ишлаб чиқариши мумкинлиги билан асослантирди.\nБироқ хурсандчилигимиз узоққа чўзилмади. Даъвогар апелляция шикоятини берди. Талаблардан воз кечиб, муросага келиш зарурлиги ҳақидаги илтимосларимизга жавобан “қўлимда ҳужжатларим бор” деди. У вазиятдан фойда билан чиқмагунича бизни тинч қўймаслигини ва идорама-идора узоқ вақт юришга тайёр эканлигини бизга намойиш қилди.\nҚАРШИ ҲУЖУМ ВА ҒАЛАБА НАШИДАСИ\nТроллга қарши унинг қуролини ишга солиш зарурлигини тушундик. Бунда Фарғона корхонаси номидан Адлия вазирлиги ҳузуридаги Интеллектуал мулк агентлигига ва маъмурий судга мурожаат қилдик. Биз патентни ҳақиқий эмас деб тан олинишини сўрадик, чунки ҳимоя остида турган шиппаклар на янги, на ўзига хос эди.\nКейинги қадамимиз Молдова компанияси номидан Монополияга қарши курашиш кўмитасига шикоят ёзиш бўлди. Унда “Флоаре” товар белгиси ўзлаштирилишини инсофсиз рақобат деб тан олишни сўрадик. Бундай мазмундаги қарорни қўлга киритиб, товар белгисига олинган гувоҳномани Интеллектуал мулк агентлигида бекор қилишимиз мумкин бўларди.\nЮқоридаги шикоятларни келтириб иқтисодий судларда иш кўрилишини тўхтатиб туришга эришдик. Бу орада эса биз кейинги ҳаракатларимиз орқали инсофсиз тадбиркорга берилган саноат намунасига патентни ва товар белгисига гувоҳномани бекор қилишга қаратдик.\nТаъкидлаш жоизки, Интеллектуал мулк агентлиги ҳам, Монополияга қарши курашиш кўмитаси ҳам қонунга итоаткор ишлаб чиқарувчилар олдидаги муаммога ўта жиддий ёндашди.\nПатентга нисбатан чиқарилган холис қарори билан Интеллектуал мулк агентлиги кўплаб корхоналарнинг ҳаётини оғирлаштириб келган тўсқинликни бартараф этди. Монополияга қарши курашиш қўмитасининг қатъийлиги эса “Флоаре” ОАЖга ўзининг товар белгисига нисбатан ҳуқуқларни Ўзбекистонда монеликсиз рўйхатдан ўтказиш имкониятини берди.\nУшбу қарорларнинг чиқарилиши Интеллектуал мулк агентлиги ва Монополияга қарши курашиш қўмитасини 2019 йилда тубдан ислоҳ қилиниши ўз натижаларини бераётганлигидан далолат беради. Икки идора ҳам қандайдир расмий манфаатларни четга суриб қўйиб, ҳалол бизнеснинг ҳуқуқлари бузилишига ишончли ҳимоячи ролини ўйнади. Буни тан олиш адолатдан бўлади.\nИқтисодий суд апелляция инстанциясининг тўхтами ҳам кутилганидек бўлди – биринчи инстанция судининг ҳал қилув қарори кучда қолдирилди, яъни троллнинг талаблари асоссиз деб тан олинди.\nЖараённинг охирида иқтисодий судга биз мурожаат қилдик ҳамда асоссиз даъволарнинг киритилиши оқибатида бизга етказилган зарарнинг қопланишини сўрадик. Бундан ташқари, Молдова корхонаси номидан “Флоаре” товар белгисига нисбатан ҳуқуқларни рўйхатдан ўтказиш чораларини кўрдик.\nАМАЛИЙ ХУЛОСАЛАРИМИЗ ҚАНДАЙ БЎЛДИ?\nПатент троллингини ижтимоий ҳодиса сифатида таҳлил қилиб, мутахассислар бир хулосага келишмоқда – у товарлар ва хизматларнинг қимматлашишига ёки уларнинг сифати тушиб кетишига сабаб бўлади. Шунинг учун халқаро амалиётда бундай шаклдаги текинхўрликка қарши курашишнинг услублари доимий равишда такомиллаштирилади.\nБизнинг қонунчилигимиз ва ҳуқуқни қўллаш амалиётимиз глобал ривожланишда орқада қолиши керак эмас. Шунинг учун патент троллинги билан курашиш механизмларини такомиллаштиришга оид бир нечта таклифларни билдиришни мақсадга мувофиқ деб билдик.\nҲозирги кунда Иқтисодий процессуал кодексида инсофсизлик билан суд ва маъмурий тортишувларга жалб қилганлик оқибатида етказилган моддий зарарни айбдор тарафдан ундириш мумкинлиги тўғридан тўғри кўрсатилмаган. Европа Иттифоқи мамлакатларида эса қонунчиликка бундай қоида киритилган ва бу орқали патент троллингига деярли барҳам берилган.\nШундан келиб чиқиб, мазкур процессуал қонунга Фуқаролик процессуал кодексининг 136 (Вакилнинг ёрдами учун ҳақ тўлашга доир ҳаражатларнинг ўрнини қоплаш) ва 137-моддаларида (Йўқотилган вақт учун ҳақ ундириш) назарда тутилган қоидаларга ўхшаш нормаларни киритиш зарур. Бундай қоидаларнинг мустаҳкамланиши турли иғвогарларни чегарадан чиқишига йўл қўймас эди.\nАсоссиз патент даъволарининг киритилиши ҳолатларини ёритиб бориш ҳам муҳим аҳамият касб этади. Ахир троллар патент муносабатларининг мураккаблиги ва шаффоф эмаслиги орқали кун кўради. Интеллектуал мулк соҳасидаги низоларнинг суд амалиёти умумлаштиришларининг мунтазам тайёрланиши мутахассисларга ёрдам бўлар эди. Адлия вазирлиги ҳузуридаги Апелляция кенгашининг қарорларини чоп этиш тартиби ва муддатларига риоя қилинишига ҳам эътибор бериш мақсадга мувофиқ эди.\nЯна бир долзарб масала – бу талабномаларни киритиш ва кўриб чиқиш ҳамда патентларни бериш жараёнларининг сифатини ошириш заруратидир. Ушбу мақсадда патентларни рўйхатга олиш учун талабномаларни киритишга патент вакилларининг “монополия”сини жорий қилиш фойдали бўлар эди. Лекин бундай қилинган тақдирда патент вакилларининг улар томонидан патентга яроқсиз объектларга талабномалар киритилиши учун уларнинг интизомий, фуқаролик-ҳуқуқий ва бошқа жавобгарлигини қатъий белгилаб қўйиш ҳам зарур.\nАдвокат сифатида эса биз ўзимиз учун патент троллари билан курашиш борасида қуйидаги фойдали хулосалар қилдик:\n– душманни унинг ўзини қуроли билан уриш керак: қарши даъво аризалар киритиш, инсофсиз ҳаракатлари устидан шикоятлар бериш, берилган ҳимоя ҳужжатларини бекор қилдириш лозим;\n– унинг ҳуқуқлари бузилганлигини исботлаб берилишини, даъвонинг асосланитирилиши ва ҳоказоларни талаб этиш орқали троллнинг режасини амалга ошириб бўлмайдиган, ўта чиқимли тадбирга айлантириш талаб этилади;\n– бошқа манфаатдор шахслар билан бирлашиб, чиқимлар ва процессуал вазифаларни тақсимлаш зарур.\nАйнан шу йўл билан қонун ва аҳлоқ қоидаларига зид равишда пул топмоқчи бўлган шахсларга қарши курашиш мақсадга мувофиқ.\nБолалигимдаги ҳикояга қайтиб, Интеллектуал мулк агентлиги ва Монополияга қарши курашиш қўмитасининг қарорлари шиппаклардаги михчалар вазифасини бажаришини, яъни инсофли шахсларнинг мулкини тажовузларидан ҳимоя қилишини хоҳлар эдим. Ахир замонавий шиппак ўғрилари оддий майда ўғрилардан анча хавфли эканлигини кўрдик.\nадвокат, “ESTE” адвокатлик\nфирмасининг бошқарувчи шериги


Чарх илонларни биласизми?\nНигоҳ 05 July 2018 19:04 265\nЧарх илонлар, эфалар (Эчис) — қора илонлар оиласига мансуб илонлар уруғи. Узунлиги 80 см гача.\nКулранг ёки қўнғир тусли танасида оқиш илон изи ҳошияси бор. Танасининг 2 ёнидаги тангачалари киррасида тишчалари бўлади. Чарх илонлар танасини ҳалқа қилиб ўраганида тангачалар ишқаланиши натижасида чарх тоши айланишига ўхшаш товуш чиқади (номи шундан). 3 тури, жумладан, қум чарх илони ва чипор чарх илони Шимолий Африка, Жанубий Ғарбий Осиё ва Ўрта Осиёда тарқалган.\nЎзбекистонда қум чарх илони Бухоро, Сурхондарё вилоятлари ҳамда Қизилқум чўлида учрайди. Шомда ва тунда фаол ҳаёт кечиради. Майда умуртқалилар, ёш Чарх илонлар, асосан, ҳашаротлар ва ўргимчаксимонлар билан озиқланади. Тухумдан тирик туғади. Урғочиси 3 тадан 18 тагача бола туғади. Захарли, чақиши ўлимга олиб келиши мумкин. Захаридан иммун зардоб тайёрлашда фойдаланилади.


Демократиянинг Ислом билан имтиҳони (1) « Ўзбекистон Халқ Ҳаракати\nДемократиянинг Ислом билан имтиҳони (1)\n28 January 2013 - 12:44\nТаржимондан: 20 асрнинг иккинчи ярмида Ислом ва демократия мавзуси мусулмон дунёсида ўрин олди. Бу мавзу ҳозирги кунда ҳам долзарб бўлиб турибди. Шуни эътиборга олиб Туркиянинг таниқли мусулмон зиёлиларидан Али Булачнинг мавзуга бағишланган туркум мақолаларини эътиборларингизга ҳавола қиламиз.\nТуркиянинг жиддийга олиниши керак бўлган либерал ёзувчиларидан Эҳсон Доғининг (İhsan Dağı) 11 ва 14 декабрда “Исломчиларнинг демократия билан имтиҳони” номи билан икки мақоласи эълон қилинди. Ёзувчи 25 декабрда чиққан мақоласида айни мавзуни АТП (Адолат ва тараққиёт партияси, türkçe AK parti) мисолида кун тартибига келтирди.\nДоғининг тезислари (кўз қарашлари) шу икки иддоага асосланмоқдадир: Биринчиси Исломчилар демократияга нисбатан онтологик (демократик шартларда ўзларининг мавжуд бўлишларига) муаммоларини ечо олмаганлар. Аммо улар бунга эътибор бермасдан стратегик савияда демократияга эътироз қилмай уни иқтидорга (ҳукуматга) келишнинг бир воситаси сифатида ишлатмоқдалар. Иккинчиси эса, Исломчилар сайловларда кўпчиликнинг қўллаб қувватлашига эришгандан кейин биз ҳамма нарсани қила оламиз, дея уларга овоз бермаган озчиликларнинг ҳаёт тарзларига аралашишни ўзларининг ҳаққи, деб билмоқдалар. Бунга “постмодерн автократия (яккаҳокимлик)”, дейилади.\nЭҳсон Доғининг (İhsan Dağı) иддоаларини сокинлик билан музокара қилишда фойда бор. Зеро “Ислом ва демократия муносабати” мавзуси 20 асрнинг иккинчи ярмидан бошлаб ҳеч кун тартибидан тушмади. Араб оламида бошлаган янги жараёнлар билан бу мавзу янада кўпроқ кун тартибига келади. Таассуротларимиз шундан иборат: Ислом дунёси янги раҳбарларни иш бошига келтира бошлади. Бу жараён Исломчиларнинг учинчи насли тажрибасининг бошланашидир. Доғи устидан шикоят қилаётганлар иккинчи насл (20 асрдаги) Исломчилардир. Ўртага чиққан аҳвол демократия, замонавийлик, секуларзим, бозор иқтисодиёти, инсон ҳақ ҳуқуқлари, аёллар масаласи ва ҳ.к мавзуларда “онтологик” (яъни бу шартларда ўзининг мавжудгига оид) муаммоларни ҳал қила олмаган, бу ҳақда ўйлаб кўрмаган, ўйлаб кўришни сиёсий нуқтаи назардан вақтни йўқотиш ҳисоблаган, сўзларини ва амалларини ҳокимиятни қўлга киритишга мўлжаллаган, исломий илм ва фикрлардан анча узоқ кадрларнинг тажрибасидир.\nБуларга ташаккур қарзимиз бор, зеро улар тезроқ ҳокимиятни қўлга киритиш ҳисси билан иродаларини ўртага қўя олмай “Исломчи” эмасликларини баён қилишни лозим топдилар, ки тўғри бир иш эди. Ҳеч бўлмаганда бу тажрибанинг Исломга ва исломчилар зиммасига юкланмаслигини айтишимиз мумкин.\nФақат Туркия бир босқичга келди ва Ўрта шарқда ҳам янги бир босчиқга қадам ташламоқдамиз. Янги босқичда яна ўртага ўйинчи сифатида Исломчилар чиқади. Қисқа айтсак Исломчилик йўқ бўлмайди ва бу босқичда унинг янгидан туғилишига шоҳид бўламиз.\nТабиийки ҳеч кимнинг ўзига Исломчи, дея исм олиш мажбурияти йўқ. Мусулмон исми ҳаммамизга етади. Чунки натижа ўлароқ Аллоҳ таолоанинг иродасига таслим бўлганларга, илоҳий ҳукмларга садоқатни ва уларга амал қилишни ўз зиммасига олганларга “Мусулмон” исмини берган Аллоҳдир. Фақат “шахсан мен Исломчи эмасман, фақат Мусулмонман, бу Мусулмонлигим менга етар, деганларнинг бу баёнларини ҳурмат қилиб, уларга шундай савол бермоқчиман: Исломчи бўлмасангиз, айтингчи бошқарув тушунчангиз, сиёсий назариянгизнинг манбаси нима, қайси ижтимоий сиёсий ўрнакка асосланиб, жамият ҳаётини, ижтимоий ва иқтисодий сиёсат йўлларини қандай низомга кўра тартибга солмоқчисиз?\nЛиберализимми, социализмми, фашизмми ёки бошқа ижтимоий сиёсий тузумми? Исломчиларнинг иддоаси: а) Исломга (Қуръон, Суннат, Мусулмонларнинг тарихий тадбиқотлари ва тажрибасига) асосланиб, бугунги муаммоларни чўзиш учун бир ижтимоий сиёсий тузум тузиш мумкиндир. Б) Ислом яхлитдир: Имон, ахлоқ, ибодат, муамолат ва уқубат (илоҳий жазолар) барчаси Исломда бордир. Исломни бўлиш мумкин эмас. Қуръони Карим давомли ўлароқ имон ва яхши амалларни биргаликда зикр қилади. Имон эътиқод ва ахлоқни ўз ичига олади. Фақат мусулмон киши бир ўзи имонини ҳаётига тўлиқ тадбиқ қила олмайди, чунки имонга яхши амаллар, яъни ибодатлар, муамолатлар ва уқубатлар эргашиши керак. Имон ва яхши амалларни бир биридан айириш мусулмонларни бир оёқли киши (мажруҳ) вазиятига тушуриб қўяди.\nБуларни хотирлашимнинг сабаби, ўтган июль ойида бошлаганимиз баҳс мунозарани жонлантириш учун эмасдир. Мақсадим Исломчиларни демократия имтиҳонидан ўтказиб, уларга баҳо берганда, Мусулмон кишининг сиёсий зеҳнияти ва ҳатти ҳаракатларига асос бўладиган диний амалларнинг ролини таъкилашдир. Ушбу “амаллар”ни ўрганмай туриб, Мусулмонлар ҳақида тўғри бир фикрга ва тушунчага эга бўлинмайди, мусулмонларнинг жамиятларида сиёсат илми ва ҳатто ижтимоий илм ҳам ўртага чиқмайди.


Солиқ органлари томонидан назорат тадбирлари видеотасвирга қандай олинади | NORMA.UZ\nСолиқ органлари томонидан назорат тадбирлари видеотасвирга қандай олинади\nТартиб Давлат солиқ қўмитаси томонидан тасдиқланди ва 31.03.2020 йилдан амал қилишни бошлайди (рўйхат рақами 3207, 30.12.2019 йил).\nСолиқ органи томонидан қуйидаги назорат тадбирларининг видеотасвирга олинишига йўл қўйилади:\nсолиқ солиш объектларини ва солиқ солиш билан боғлиқ объектларни ҳисобга олишда;\nхронометраж кўздан кечиришда;\nхўжалик юритувчи субъектлар ходимларининг ҳисоботдаги ва ҳақиқий сонининг мувофиқлиги юзасидан мониторингда;\nфискал хотирали назорат-касса машиналарини қўллашда;\nакциз тўланадиган айрим турдаги товарларни маркалашда;\nВидеотасвирга олиш солиқ органи раҳбарининг (раҳбар ўринбосарининг) назорат тадбирини ўтказиш тўғрисидаги буйруғи асосида амалга оширилади. Солиқ тўловчилар солиқ органининг назорат тадбирини ўтказиш тўғрисидаги буйруғи билан танишиш ва видеотасвир маълумотларидан нусха олиш ҳуқуқига эга. Бунда улар ўтказиладиган тадбир жараёнини ўзлари видеотасвирга олишлари мумкин.\nВидеотасвирга олиш жараёнида солиқ органининг ходимлари ва солиқ тўловчилар (уларнинг вакиллари) ҳамда жалб қилинган мутахассислар, экспертлар, таржимонлар, зарур ҳолларда холис ва харидорлар иштирок этиши мумкин.\nНазорат тадбири натижаси бўйича тузилган далолатномада (баённомада, маълумотномада) тадбир жараёнини видеотасвирга олиш мосламаси (қурилманинг русуми ва серия рақами), видеотасвирга олинган ҳолатлар тўғрисидаги маълумотлар акс эттирилади.\nВидеотасвирга тушириш жараёнида олинган ҳар қандай маълумот солиқ сирини ташкил этади. Маълумотлардан хизматдан ташқари мақсадларда фойдаланиш, хусусан, ижтимоий тармоқларга жойлаштириш мумкин эмас.\nҲужжат Қонун ҳужжатлари маълумотлари миллий базасида эълон қилинган ва 31.03.2020 йилдан кучга киради.\nТекширувлар, хронометраж ва камерал назоратдан солиқ органларига кўпроқ маблағ келиб тушади\nСолиқчиларнинг давлат ижрочилари билан ўзаро ҳамкорлиги учун электрон тизим ишга туширилади\nСолиқ ҳисоботининг шаклларига тузатиш киритилади\nЙирик солиқ тўловчилар мезонига ўзгартириш киритиш режалаштирилмоқда\nСолиқ органлари фаолиятини баҳоланг\nКўчмас мулкни ижарага бериш шартномаларини барча ҳисобга қўйдириши шарт!


Харидорлар учун бонусларга ЖШДС солинадими\nТовар ва хизматларга бўлган талабни рағбатлантирувчи бонус дастурлари жуда оммабоп. Уларнинг қўлланилиши харидорларда солиқ солинадиган даромад юзага келишига олиб келадими? Ушбу саволга Молия вазирлигининг бевосита солиқлар бўлими бошлиғи Умид ҲАМРОЕВ жавоб беради.\nБонус дастурлари харидорларни товар ва хизматларни харид қилишга рағбатлантиради. Улар харидорларга бонуслар – баллар ёки дастурда белгиланган асосларга биноан мижознинг фаоллигини белгилайдиган бошқа бирликларни ҳисоблашни назарда тутади.\nI. “Бонусли” даромадлардан ЖШДС тўлаш зарур бўлмаган шартлар\nСКда жисмоний шахсларнинг ушбу дастурларда иштироки ЖШДС солинадиган даромад олинишига олиб келмайдиган шартлар ёзилган.\nСКнинг 369-моддаси 2-қисми 14-бандига мувофиқ бундай шартлар – учта.\n1. Жисмоний шахс бонус дастурида оммавий оферта шартларида иштирок этиши керак. Бу:\nбундай дастур барча учун бир хил бўлган иштирок этиш, бонуслар ҳисоблаш, бонусларни товар билан тўлаш шартлари ва ҳоказони ўз ичига олиши лозим;\nбонус дастурига ҳар қандай харидор қўшилиши мумкин;\nбонусларни ҳисоблаш ва ҳисобдан чиқариш шартлари ташкилот сайти ёки бошқа ҳамма учун очиқ манбаларда эълон қилиниши керак.\n2. Оммавий оферта:\nакцепт (дастурда иштирок этиш учун розилик) учун 30 кундан ортиқ муддатни назарда тутиши керак. Мазкур шарт бонус дастури 30 календарь кундан ортиқ муддатга ташкил этилиши лозимлигини билдиради;\nоммавий офертани муддатидан олдин чақириб олиш имкониятини назарда тутмаслиги лозим. Бу бонус дастури ташкилотчиси уни муддатидан олдин ёпишга ҳақли эмаслигини билдиради.\n3. Харидор бонусли даромадни:\nлавозим мажбуриятларини бажарганлик учун ҳақ сифатида олган бўлмаслиги керак. Яъни у дастур ташкилотчиси билан меҳнат муносабатларида бўлмаслиги керак;\nтоварларни етказиб берганлик (ишларни бажарганлик, хизматлар кўрсатганлик) учун ҳақ (мукофот) сифатида олган бўлмаслиги керак;\nмоддий ёрдам сифатида олган бўлмаслиги керак.\nОммавий оферта – бу шартноманинг барча асосий шартларини ўз ичига олган, таклиф киритаётган шахснинг жавоб қайтарган ҳар қандай шахс билан таклифда кўрсатилган шартлар асосида шартнома тузишга бўлган хоҳиш-иродаси билиниб турган таклиф . Оферта юборилган шахснинг уни қабул қилганлиги ҳақидаги жавоби акцепт ҳисобланади .\nII. “Бонусли” даромадлардан ЖШДС тўланиши лозим бўлган шартлар\nҚуйидаги ҳолларда бонус дастурларида иштирок этишдан олинган даромадлар жисмоний шахснинг жами даромадига киритилади ва улардан ЖШДС ушлаб қолинади:\nжисмоний шахснинг бонус дастурида иштирок этиши очиқ оферта шартларисиз амалга оширилганда;\nоммавий оферта шартларида акцепт, яъни дастурда иштирок этиш учун розилик учун 30 кундан кам муддат ёки офертани муддатидан олдин чақириб олиш имконияти назарда тутилган;\nагар ташкилотчи ходимларига – улар томонидан лавозим мажбуриятларини бажарганлик, ёки товарлар етказиб берганлик (ишлар бажарганлик, хизматлар кўрсатганлик) учун ҳақ (мукофот) ёхуд моддий ёрдам сифатидаги даромад сифатида тўланганда.\nУшбу барча вазиятларда бонуслар жисмоний шахснинг моддий наф тарзидаги даромади деб тан олинади ва солиқ агенти – бонус дастури ташкилотчисида ЖШДС солинади .\nМазкур ҳолатда пул шаклида ифодаланган олинган баллар ёки бошқа бирликлар суммаси даромад ҳисобланади.\nҚандай даромадларга қон донорлигида ЖШДС солинмайди\nЧет эллик фуқароларнинг доимий муассасадаги даромадларига ЖШДС солинадими?


ДОИМИЙ ИЗЛАНИШЛАP САМАPАСИ - AmuNews.uz - энг сўнгги янгиликлар\nДОИМИЙ ИЗЛАНИШЛАP САМАPАСИ\nИнсон болалигида жуда ўзгарувчан бўлади. Бугун бошқа, эртага яна бошқача орзулар оғушида яшаб улғаяди инсон. Бу ҳолат чинакам орзу йўллари томон дадил қадам қўйгунига қадар давом этаверади.\nФерузахон ҳам то ўзи учун азиз бўлган ўқитувчилик касбини танлагунга қадар беғубор болалик, ўсмирлик орзулари оғушида яшади. Биология фанига бўлган қизиқишлари туфайли у Қорақалпоқ Давлат Университетининг биология факультетига ўқишга кирди. 2011 йилда университетни аъло баҳоларга тугатиб, шу йили 31-сонли мактабда илк педагогик фаолиятини бошлади ва қисқа фурсат ичида мактаб педагогика жамоаси орасида обрў-эътибор қозонди.\n2018-2019 ўқув йилида унинг шогирди, 10-синф ўқувчиси Инобат Жуманиёзова биология бўйича фанлар олимпиадасининг туман, Қорақалпоғистон босқичларида фахрли 1-ўринни эгаллади. 9-синф ўқувчиси Дилфуза Pажабова фанлар олимпиадасининг, 7-синф ўқувчиси Дилдора Pустамова эса билимлар беллашувининг туман босқичида ғолиб бўлишди.\nФеруза ўз устида ишлашдан, изланишдан чарчамайди, ҳар бир дарсини ўзига хос услубда, замонавий педтехнологиялар асосида олиб боришга интилади. Бунинг самараси эса ўқувчиларининг интилишларида ўз аксини топмоқда.\nМактабни тугатиб, ҳаётда ўз йўлларини топган собиқ ўқувчилари, айни пайтда Ферузахоннинг таҳсилини олаётган ўқувчи-ёшлар турли байрамларда, айниқса, ўқитувчи ва мураббийлар кунида уни гулдасталар, самимий тилаклар билан қутлашади. Ана шундай лаҳзаларда у ўқитувчи, устоз, деган шарафли касбни танлаб, асло янглишмаганини юрак-юрагидан ҳис этади.\nФеруза Саъдуллаева нафақат ўзи меҳнат қилаётган 31-сонли умумтаълим мактаби педагогик жамоасида, балки маҳаллада, ота-оналар орасида ҳам обрў-эътибор қозонган. Оилада қўли ширин пазанда, меҳрибон она, садоқатли рафиқа. Умр йўлдоши – туман Давлат солиқ инспекцияси ходими Улуғбек Бозорбоев билан уч нафар фарзандни вояга етказмоқда.\nҲаётидаги бу хотиржамлик Феруза Саъдуллаевани янада самаралироқ ишлашга ундайверади.


Паранжи устида рақсга тушган қиз — manzur.uz\nУ озодлик йўлида қурбон бўлган 15-16 яшар қиз эди. Санъатнинг сеҳрли олами олдида қўрқинчу ўлимни писанд этмаган ўзбек қизи. Саҳнада хиром айлашига ҳалал бераётган паранжию чачвонини оёқлари остига ташлаб, устида рақс тушган биринчи ўзбек раққосаси эди.\nНурхон Йўлдошхўжаева 1913 йилда Марғилон уъездига қарашли қишлоқлардан бирида дунёга келди. “Қамчисидан қон томадиган”, қаттиққўл отаси Йўлдошхўжа Салимхўжаев “оиланинг таъминотчиси эркак бўлиши шарт. Хотин-қизлар тўрт деворнинг мулки” деб ҳисоблайдиган инсон эди. Она эса у ҳали эсини танимай туриб оламдан ўтган.\nЎгай оналар қуршовидаги қизча келгусида катта санъаткор бўлишни орзу қиларди. Бироқ Нурхоннинг санъат йўлини танлашига оиласидаги муҳит ва ўша даврда аёлларга нисбатан нотўғри муносабатлар ғов бўлар, шунга қарамай журъатли қиз ўз сўзида туриб олганди.\nНурхон 15 ёшида Самарқанддаги катта опаси Бегимхонникига қочиб келади. Унинг ўзга иложи йўқ эди. Ўткир Ҳошимов “Икки эшик ораси” романида ёзганидек, “Одам қимматбаҳо нарсасини йўқотса ачинади. Туҳматга қолса бошини тоғу тошга уради. Қадри ерга урилса, исён кўтаради”. Нурхоннинг яқинларига исёни эди бу.\nНурхон Муҳиддин Қориёқубов раҳбарлигида концерт-этнографик ансамблида раққоса сифатида ижодий фаолиятини бошлайди. У ўзбек аёллари ичида илк бор саҳна томошаларида актрисалик қилади. Унга санъат дарғалари Муҳиддин Қориёқубов, поччаси Уста Олим Комилов ҳамда Тамарахоним устозлик қилишади.\n1928 йил 8 март куни паранжи ташлаш тадбири бўлиб ўтади. Нурхон биринчилардан бўлиб, ўзини қаро чиммат зулми”дан озод этади.\nБу ҳолат дин уламоларининг қаҳр-ғазабини қаттиқ қўзғади. Натижада марғилонлик бир гуруҳ дин пешволари уни ўлимга ҳукм қилишни режалаштиришди. Қизни ўлдириш ўз отаси Йўлдошхўжа зиммасига юкланди. Ота бу вазифани бажаришни ўғли Нурхоннинг ўгай акаси — Солихўжага топширади.\nЎгай ака дастлаб синглисидан рақсга тушиб беришини сўрайди, кейин қўйнидан пичоқ чиқарадида, унинг танасига бир неча бор тиғ уради. Озодлик йўлида қурбон бўлган қизнинг ёши 16 да эди ўшанда.\n2 июль куни Марғилон шаҳар марказидаги майдонда Нурхоннинг дафн маросими ўтказилади. Маросим жаҳолатга қарши катта митингга айланди. Нурхоннинг аянчли тақдирига жавобан марғилонлик хотин-қизлар паранжиларини гулханга отдилар.\nЁш қизнинг номини, озодликка чиқиш йўлида кўрсатган жасоратини абадийлаштириш мақсадида 1968 йилда Марғилон шаҳридаги маданият уйи олдига Нурхон ҳайкали ўрнатилди. Ҳайкални ҳайкалтарош Валентин Клебантсов ишлаганди.\nҲа, халқ ўз қаҳрамонларини унутишга асло ҳаққи йўқ. Зеро бу ёруғ кунларда уларнинг улуши бор. “Ҳуррият бой берилмас. Ҳеч нарса ила олиб бўлмас, фақат қон ва қурбон илагина олиб бўлур” деганда ўзбек зиёлиси Мунавварқори Абдурашидхонов жуда ҳақ эди. Нурхон қизнинг жасорати эса аёлларнинг жамиятга қўшилиши, фаоллиги ва ижтимоий лаёқати ошишига замин бўлди.\nKalit so`zlar: Нурхон, паранжи, раққоса\n1 майдан кимларнинг ойлик иш ҳақи ошади?\nҲайдовчи юз долларни нега ютиб юборди?


hidoyat.uz – “Мовароуннаҳр” нашриётининг сайти - Ҳамкорлар билан учрашув\nҲамкорлар билан учрашув\nШу йил январ ойининг 23 куни Ватиканнинг Россия ва Ўзбекистондаги элчиси Иван Юркович, римкатолик черковининг Ўзбекистондаги роҳиби Е.Мацелуевич ва элчининг биринчи котиби Висвалдос Кулбакос “Ҳазрати Имом” мажмуасига келишди. Меҳмонлар Ўзбекистон мусулмонлари идорасида Вазирлар Маҳкамаси ҳузуридаги Дин ишлари бўйича қўмита ҳамда Ўзбекистон мусулмонлари идораси раҳбарлари билан учрашишди.\nИван Юркович Ўзбекистонда миллатлараро тотувлик ва диний бағрикенглик борасида амалга оширилаётган ишлар, динлар, конфессияларга қаратилаётган эътиборни юқори баҳолади. “Бугун, – деди элчи жаноблари, – дунёнинг кўп ўлкаларида турли нотинчликлар, иқтисодий инқироз, фуқаролик урушлари бўлиб турган бир маҳалда, биз диний ташкилотлар билан мустаҳкам, ўзаро ҳамжиҳатликдаги алоқаларни йўлга қўйишимиз керак”.\nМеҳмонлар “Ҳазрати имом” жоме масжидини, идора кутубхонаси (“Мўйи муборак” мадрасаси)да сақланаётган ҳазрат Усмон Мусҳафини, Бароқхон мадрасасида миллий ҳунармандчилигимизнинг ноёб дурдоналарини томоша қилишди. Шунингдек, улар Тошкент Ислом институтида таълим жараёни, талабалар ҳаёти, уларга яратилган шароитлар билан танишишди.


Бош соврини Spark бўлган мукофот таъсис этилди | Qalampir.uz\nБош соврини Spark бўлган мукофот таъсис этилди\nЖамият\t25 Август 2020 16:09 9043\nЎзбекистонда бош соврини Spark автомобили бўлган “Илҳом” мукофоти таъсис этилди. Бу бўйича Вазирлар Маҳкамасининг тегишли қарори қабул қилинди.\nҚарорга мувофиқ, “Илҳом” мукофоти билан тақдирлаш тартиби тўғрисидаги низом тасдиқланди. Мукофот шоир ва ёзувчилар ҳаёти ҳамда ижодини ўрганиш, уларнинг асарларини таржима қилиш, шу асосда тадқиқотлар ўтказиш, кино ва саҳна асарлари яратиш каби маънавий-маърифий, илмий-ижодий жараёнларда энг юқори натижаларга эришган олий таълим муассасаларида таҳсил олаётган ҳамда фаолият юритаётган ёшларга берилади.\nМукофот учун танловни юқори савияда ўтказишга Олий ва ўрта махсус таълим вазирлиги масъул ҳисобланади. Танловда республикадаги барча ОТМ иштирок этиши мумкин.\nТанлов икки – дастлабки саралаш ва асосий танлов босқичларида ўтказилади.\nТест саволлари миллий адабиётнинг дурдона асарлари, адиб ва мутафаккирларнинг бой маънавий мероси, шоир ва ёзувчиларнинг ҳаёти ва ижодини қамраб олувчи 50 та саволдан иборат бўлади.\nТест натижаларига кўра, энг юқори балл тўплаган 3 нафар номзод ОТМ ректорининг тақдимномаси асосида кейинги босқичда иштирок этиши мумкин. ОТМда сараланган номзодларнинг ҳужжатлари расмийлаштирилиб, ҳар йили 15 апрелга қадар танловни ўтказиш бўйича ташкилий қўмитага тақдим этилади.\n• 1-ўрин учун – Spark автомобили, махсус диплом ва статуетка;\n• 2-ўрин учун – 30 млн. сўм пул мукофоти, махсус диплом ва статуетка;\n• 3-ўрин учун – 15 млн. сўм пул мукофоти, махсус диплом ва статуетка.\nМукофот билан тақдирлаш ҳар йили Aдиблар хиёбони очилган кун – 20 майда “Катта адабиёт байрами” ҳафталиги доирасида амалга оширилади.\nSpark Илҳом мукофоти\n24 Январь 21:32 52128\n25 Январь 09:19 42520\n24 Январь 13:55 38536\n24 Январь 14:11 33913\n26 Январь 14:47 28103


Мамлакатимиз бўйлаб ҳар йили анъанавий тарзда ўтказиб келинаётган Халқаро саноат ярмаркаси ва кооперация биржаси нафақат кичик ҳамда йирик ишлаб чиқарувчилар, балки бизнес фаолиятини йўлга қўймоқчи бўлганлар учун ҳам ниҳоятда фойдалидир. Бинобарин, бундай тадбирда маҳаллий корхоналарда тайёрланаётган маҳсулот ёки хизматлар намойиш этилиши баробарида, тармоқларда юз бераётган янгиликлар, моддий-техника ресурслари, ускуналар, бутловчи ва эҳтиёт қисмларга яқин истиқболдаги эҳтиёж, умуман, бозордаги бугунги вазият ҳақида атрофлича маълумотлар ҳам тақдим этилади.\nКеча пойтахтимиздаги “Ўзкўргазмасавдо” марказида иш бошлаган Тошкент шаҳри ҳамда вилоятининг навбатдаги ҳудудий саноат ярмаркаси ва кооперация биржаси бунинг яққол тасдиғидир.\nҲозирги кунда пойтахтимиз ҳамда Тошкент вилоятида 11,5 мингдан зиёд саноат корхоналари фаолият кўрсатаётган бўлса, шундан қарийб 11,2 мингтаси ҳудудий тасарруфдаги ишлаб чиқариш субъектлари ҳисобланади. Ўтган йил якунларига кўра, уларда саноат ишлаб чиқариш ҳажми 22,6 триллион сўмни ташкил этиб, ҳудудий корхоналарнинг улуши 69,3 фоизга етди. Ялпи ҳудудий маҳсулотда саноатнинг улуши биргина Тошкент шаҳрида 30 фоиз эканлиги, айниқса, эътиборга молик. Саноатчиларнинг ўзига хос форумига айланган ушбу ярмарка автомобилсозлик, қишлоқ хўжалиги, тўқимачилик, чарм-атторлик, фармацевтика, электротехника, озиқ-овқат, кимё, мебелсозлик каби йирик тармоқлар билан кичик ишлаб чиқарувчилар ўртасидаги алоқаларни мустаҳкамлашда ҳам муҳим аҳамиятга эга. Натижада иштирокчилар сони йил сайин ортиб, кооперация -алоқалари тобора кенгайиб бораётир.\nЖорий йилги тадбирда Маҳаллийлаштириш дастури доирасида ўзлаштирилаётган ва ўзлаштирилиши таклиф этилаётган саноат маҳсулотларини намойиш қилаётган корхоналар сони қарийб 250 тани ташкил этаяпти.\n— Ўн беш йилдан буён бизнес соҳасида фаолият юритиб келаяпмиз, — дейди Яккасарой туманидаги “Nurli Kelajak Biznes” масъулияти чекланган жамияти раҳбари -Сайфиддин Зайнутдинов. — Жамоамиз тадбиркорлик борасида етарли тажрибага эга. Юртимизда биз, ишбилармонларга яратиб берилаётган имкониятларни ҳам алоҳида таъкидлаш жоиз. Чунки айнан шундай енгиллик ва қулайликлар ишимизга барака киритаётир. Даромадимиз ортиб, фаолиятимиз кенгайишига пухта замин яратаяпти. Бунда мазкур ярмарканинг аҳамияти жуда юқори. Масалан, ўтган йилги тадбирда кооперация алоқаларини ривожлантириш бўйича 50 та шартнома имзолаган эдик. Бу йил эса янада яхши натижа кутаяпмиз.\nЧойшаб, ёстиқ ва унинг жилдлари, кўрпа ҳамда бошқа маҳсулотларимизнинг сифати юқори. Шу боис уларга қизиқиш катта. Айни пайтда 11 кишилик жамоамиз томонидан тайёрланган бир миллиард сўмлик ана шундай маҳсулотларимизни асосий буюртмачилар — мактабгача таълим муассасалари, олий ўқув юртларига, шунингдек, бошқа харидорларга етказиб бермоқдамиз.\n2016 йилги ҳудудий саноат ярмаркаси ва кооперация биржасида аввалги йилдагидан 1,2 марта ортиқ, яъни 68 миллиард сўмлик шартнома имзоланган бўлса, шундан 65 миллион АҚШ долларилиги экспорт борасидаги келишувлардир. Бу йил мазкур миқдор мос равишда 80 миллиард сўм ҳамда 70 миллион долларга етказилиши режалаштирилаётир.\nҲудудий саноат ярмаркаси ва кооперация биржасида инновацион ишланмалар асосида тайёрланган замонавий маҳсулотларга ҳам катта ўрин ажратилган.\nЯрмарка давомида ҳудудий саноат корхоналари томонидан бир қатор тақдимот маросимлари ҳамда тадбиркорлар ўртасида соҳага тегишли қонунчиликни билиш бўйича танловлар уюштирилади. Энг яхши билимдонлар “Ўзтадбиркорэкспорт” акциядорлик жамияти, Кичик бизнес ва хусусий тадбиркорлик субъектларининг экспортини қўллаб-қувватлаш жамғармаси ҳамда бошқа ташкилотлар томонидан муносиб тақдирланади.\nМазкур рукндаги бошқа мақолалар: « Илғор технологик линия\tИнновацион лойиҳа, харидоргир маҳсулот ва илғор тажрибалар »


Романов зотли кўйлар ҳақида | Агро-Олам.Uz\nБош саҳифа Чорвачилик Романов зотли кўйлар ҳақида\nРоманов зоти энг қадимги ва энг кенг тарқалган қўй зотларидан биридир\nРоманов қўй зотлари таснифи\nРоманов қўй зоти ўтган асрда деҳқонлар томонидан дағал юнгли қўйни танлаш ва урчитиш йўли билан яратилган. Романов зоти энг қадимги ва энг кенг тарқалган қўй зотларидан биридир. Романов зотли қўйлар калта думли қўйлар гуруҳига киради. Мазкур қўйларнинг юнг қоплами тивит ва қилтикдан ташкил топган.\nРоманов зотли қўйларнинг таснифлари қуйидагилардан иборатдир:\n• баландлиги 70 см;\n• кучли конституция;\n• кучли суяклар ва мушаклар;\n• кенг кўкрак қафаси;\n• тўғри орқа;\n• бир озгина осилган думғаза;\n• кучли текис оёқлари.\nРоманов қўй зотларининг маҳсулдорлиги.\nРоманов зотли она қўйларидан 5 ва ундан ортиқ қўзи олинади. Романов қўйларининг асосий маҳсулоти пўстинбоп тери ва гўштдан иборатдир. Кўпгина мутахассиларнинг фикрига кўра энг яхши териларни 5-6 ойлик романов қўзиларидан (қўзи юнги билан) ва 9-10 ойлик гўшт учун сўйилган қўзидан олинади.Ёш қўзилар 7-8 ойлигида 35 кг, етилган қўй 80-90 кг, совлиқлари 45-50 кг атрофида бўлади. Энг катталари 90 кг. гача бўлади. Юз кунлик қўзининг оғирлиги 20-22 кг. келади. Серпуштлилик ва тез етилувчанлик ушбу зотнинг мамлакатимизда урчитиш учун яхши сабабчилари бўлиши мумкин. Романов зотли қўйлар мавсумга қарамай икки йилда 3 авлод бериши мумкин. Ушбу зот қўйлар юқори сутлилиги билан ҳам ажралиб туради. Ўртача бир бош она қўйдан 100 кун давомида 100-110 литр сут соғиб олиниб, сутининг ёғлилик даражаси 7-8 % га тенг.Романов қўй зотларини яна бир эътиборга лойиқ жиҳатларидан бири шундаки йил давомида кўпайиш қобилятидир. Қўйлар юқори маҳсулдорликка эга.\nРоманов қўй зотларини парваришлаш.\nРоманов қўйлари учун алоҳида парвариш талаб етилмайди. Қалин тери ва қалин жун туфайли улар энг қаттиқ совуқларда ҳам ўзларини қулай ҳис қилишлари мумкин. Улар учун зарур бўлган мухим қулай тўшама қуруқ, тоза сомон ёки пичан ҳисобланади. Романов қўй зотларини йилни ҳамма фаслларида доимий равишда очиқ ҳавода сайр қилдириш уларда ҳар хил касалликларни, стрессларни олдини олиш учун балки насл бериш ва жун сифатини яхшилашга хизмат қилади. Боқишда, шу жумладан қишда, қўйларга шўрланган озуқа, айниқса силос ва илдизмева экинларини бериш тавсия етилади. Aммо ҳар қандай ҳолатда ҳам рационнинг асоси пичан ва сенаж ташкил этиш керак. Беда ва дуккакли дон экинларини бериш ҳамда махсус озуқавий қўшимчалар қўшиб бериш ҳам яхши самара беради. Маҳсулотларнинг асосий тури қўй териси ва жун эканлигини ҳисобга олиб, Романов зотли қўйларининг рационига унли озуқаларни киритиш тавсия этилмайди, бунда ҳайвонлар ўз жунларини осонгина бўяшларига олиб келиши мумкин.Ушбу қўйларни илиқ мавсумларда жуда ёмон яйловларда ҳам боқиш мумкин.


«Олтин қалам» мукофоти топширилди – Газета.uz\n«Олтин қалам» мукофоти топширилди\n2016 йилда «Олтин қалам» бош мукофоти «Тошкент» телерадиоканали жамоасига топширилди.\n4 май 2016, 16:07 Жамият\n3 май — Халқаро матбуот эркинлиги куни Тошкентда 2006 йили Ўзбекистон Президенти томонидан таъсис этилган журналистика соҳасидаги «Олтин қалам» XI Миллий мукофотининг тақдирлаш маросими бўлиб ўтди. Бу ҳақда ЎзА хабар қилди.\nБош мукофотга «Тошкент» телерадиоканалининг ижодий жамоаси (директор — Мадамин Сафаров)га лойиқ деб топилди. Жамоага махсус диплом, «Олтин қалам» белгиси, статуэтка ва энг кам иш ҳақининг 200 баравари миқдоридаги пул мукофоти топширилди.\nТелевидедение, радио, босма ОАВ ва интернет-журналистикаси, шунингдек, «Энг яхши матбуот хизмати» («Ўзбекистон темир йўллари») ва «Энг яхши фоторепортаж учун» ( «Жаҳон» фотомухбири Анвар Илёсов) йўналишларида ҳам ғолиблар тақдирланди.\n«Олтин қалам-2016» ғолиблари рўйхати\nЖорий йилги танловда иштирок этган 510 ижодий ходим томонидан 8500 материал тақдим этилди (ўтган йили — 676 журналист 15 минг материал билан).\nМукофотлар Олий Мажлис қошидаги Нодавлат нотижорат ташкилотларни қўллаб-қувватлаш жамоат фонди томонидан молиялаштирилади.


Ингичка толали ғўза ўстириш – Tadbirkor-Fermer\nИнгичка толали ғўза ўстириш\nИнгичка толали ғўза G.barbadense турига киради. Перу давлатида табиий холда қадимдан ўсганлиги учун уни Перуанум ғўзаси деб хам аталади.\nУ табиатан бирмунча кечпишар бўлгани учун пахта етиштирувчи мамлакатларда ўрта толали ғзага нисбатан камроқ тарқалган.\nМамлакатимизнинг жанубий вилоятларида ингичка толали ғўза навлари 1930 йиллардан бошлаб етиштирилмоқда. Толаси узун, пишиқ, ингичка бўлгани учун I. II ва III типларга киради. Шунинг учун хам ундан олий сифатли, пишиқ техник буюмлари, нафис ва қимматбахо газламалар ва бошқа хилма-хил махсулотлар олишда фойдаланилади.\nИнгичка толали ғўза навлари учн йиллик фойдали харорат йиғиндиси 2100-2200 гадусдан кам бўлмаслиги талаб этилади. Бу навларнинг кўсаклари етилиб пишгунга қадар 110-120 кундан 140-150 кун вақт ўтади. Толаси V типга кирувчи ўрта толали навларнинг 1 т толасидан 8620 м2 газлама тайёрланса, толаси I типга кирувчи ингичка толали навларнинг 1 т толасидан 15150 м2 газлама тайёрланади.\nИнгичка толали ғўзалар баъзи бир морфологик, физиологик ва биологик хусусиятлари ўрта толали ғўза навларидан бирмунча фарқ қилади.\nПроф. А.И.Автономовнинг маълумотларига қараганда, ўсимликнинг хужайра шираси 0,3-0,5 % ортиқ бўлгани, илдиз системаси баққуват ва тупроқнинг анча пастки қатламигача боргани учун ўрта толали ғзага нисбатан вақтинча сувсизликка бирмунча чидамли. Пояси мустахкам ётиб қолишга мойил эмас.\nКечпишар ғûçâ íàâëàðèäà äàñòëàáêè õîñèë øîõëàðè áîø ïîÿíèíã 5-8 áўғинидан, тезпишарларида эса 3-4 баъзан ундан хам пастроқдаги бўғимидан мева пайдо бўлиши мумкин.Уларнинг шоналари йирик бироқ кўсаклари майда , ундан 3,0-4,3 г баъзан 4,5-5,0 г чигитли пахта чиқади. 1000 дона чигитининг оғирлиги 130-150 г, туклари жуда сийрак ёки умуман бўлмайди.\nПахтадан 29-36 % соф тола чиқади. Тола узунлиги 36-42 мм бўлиб, у майин, таркибида 0,7-1,2 % мой-мум моддаси бўлгани учун пишиқ.\nИнгичка толали ғўза чигити бир хил шароит ва муддатда экилганида ўрта толали билан бир вақтда ёки 1-2 кун эрта униб чиқади, чин барг эса 1,5 кун эрта пайдо бўлади. Кечпишар навларида шоналаш ўрта толалига қараганда 2-3 кун кеч, эрта пишар навларида 2-3 кун эрта бошланади. Худди шундай ахвол кўсакларнинг етилиб пишишида хам кузатилади. Ингичка толали ғўзаларда мевасининг тўкилиши ўртача 35-45 % ни ташкил қилиб, бунда асосан шона, камдан-кам тугунча тўкилади. Ингичка торлали ғўзада кўсак кўп бўлгани учун ва унинг биологик хусусиятига кўра пишиш суръати секин боради. Кўчат сони ўрта толалиникига қараганда ортиқроқ бўлгани учун экиш нормаси хам 10-15 % кўпроқ бўлади. Яганалашни 1-2 та чинбарг чиқарганда бошлаб 2-3 та чинбарг чиқарганда тугаллаш яхши натижа беради.\nИнгичка толали ғўза ўғитларга анча талабчан бўлганлиги учун у ўрта толали ғўзага нисбатан 10-15 % ортиқ берилади. N, Ф ва К нинг нисбати 1:0,8 : 0,5 бўлгани мақул хисобланади. Ингичка толали ғўзанинг сув режими ўрта толали ғўза навларидан бирмунча фарқ қилади. Жумладан, «Нол» типдаги ғўзалар бирмунча илгарироқ ва кичикроқ нормада сув ичишни талаб қилади. Мана шунинг учун хам суғориш сони бир марта ортиқ бўлади. Сизот сувлари чуқур жойлашган бўз тупроқли ерларда биринчи сув ғўзада 4-6 та чинбарг пайдо бўлганида, кичикроқ нормада берилади. Агарда бу муддатдан кечикиб кетса у вақтда поянинг пастки ярусларида шоналар кўпроқ тўкилиб кетади, бу эса хосилнинг камайишига олиб келади. Мавсумий суғориш нормаси 7000-8500 м3Ғ га бўлади. Ингичка толали ғўзани чеканка қилиш унинг нав хусусияти ва шохланиш типига қараб чекланмаган типда шохланмайдиган ғўзалар учун унумдор ерларда 16-17 та, ўртача унумдор ерларда 12-14 та хосил шохи пайдо бўлганда ўтказилади. «Нол» типдаги ғўзаларда эса унумдор ерларда 20-22 та, ўртача унумдор ерларда 18-20 та бўғин пайдо бўлганда ўтказилса яхши самара беради.\nЧеканкани 10 августдан кечиктирмаслик керак. Ингичка толали ғўза кўсакларининг 50 % пишганда дефолиация ўтказилади. Бунда дефолиант препаратлардан -Хлорат-хлорид калций- 20-30 кг, Хлорат магний-15-17 кг, Дропп-0,3-0,5 кг ишлатилади.


Ўзбекистонда 23 октябрь куни қандай об-ҳаво кутилмоқда 6-12-2021, 21:33 | Zamin.uz\n«Ўзгидромет» 23 октябрь, шанба куни учун об-ҳаво маълумотини тақдим этди. Унга кўра Тошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 метр/секунд тезликда эсади. Ҳарорат кечаси 0-2 даража илиқ, кундузи 12-14 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 3 даража совуқ-2 даража илиқ, кундузи 10-15 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 2 даража совуқ-3 даража илиқ, кундузи 11-16 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 метр/секунд тезликда эсади. Ҳарорат кечаси 2 даража совуқ-3 даража илиқ, кундузи 11-16 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади. Ҳарорат кечаси 0-5 даража илиқ, кундузи 13-18 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 метр/секунд тезликда эсади. Ҳарорат кечаси 0-5 даража илиқ, баъзи жойларда 2 даража совуққача, кундузи 10-15 даража илиқ бўлади.\nРеспубликанинг тоғолди ва тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 метр/секунд тезликда эсади. Ҳарорат кечаси 0-5 даража совуқ, кундузи 2-7 даража илиқ бўлади.\nРеспублика Гидрометеорология маркази берган маълумотга кўра, 24 октябрь, якшанба куни ҳаво бироз илиқ бўлади, кечаси 0-5 даража илиқ, баъзи жойларда 2 даражагача совуқ, кундуз куни 13-18 даража илиқ бўлади. “Замин” янгиликларини “Telegram”да кузатиб боринг\nЯнгиликлар » Ўзбекистон » Ўзбекистонда 23 октябрь куни қандай об-ҳаво кутилмоқда?


Бахтиёр ака ҳатто душманига ‘айланайин’ деб мурожаат қиларди’ – Huquqbon\nБахтиёр ака ҳатто душманига ‘айланайин’ деб мурожаат қиларди’\nБахтиёр ака ҳатто ўзига тазйиқ ўтказаётган милиционерга ҳам қараб, «Ў, Фалончижон» деб гап бошларди.\nБахтиёр ака билан биринчи марта кўришганимизда, биз бир-биримизни танимасак ҳам менга «айланайин» деб мурожаат қилгани эсимда қолган.\nБахтиёр ака ўзига хоҳ таниш инсон бўлсин, хоҳ нотаниш, доимо мулойим муомала қиларди, унинг «айланайин» деган сўзи ким бўлишидан қатъи назар, инсонни севиши, унинг инсонга меҳридан нишона эди.\nАна шу меҳр уни одамларнинг ҳуқуқларини ҳимоя қилиш билан шуғулланишга ундаганига шубҳа йўқ.\nБахтиёр акани яхши биладиганлар унинг ҳатто ўзига тазйиқ ўтказаётган милиционерга ҳам қараб, «Ў, Фалончижон» деб, жон қўшимчасини қўшиб гап бошлашини яхши эслайдилар.\nХушмомалалик, юмшоқ табиатлилик Бахтиёр аканинг инсоний фазилатларидан айрим қирралари эди, холос, Францияда рўйхатдан ўтган инсон ҳуқуқларини ҳимоя қилиш «Ўтюраклар клуби» раҳбари Мўътабар Тожибоева биринчи галда Бахтиёр аканинг ҳалоллигини тилга олади.\n«Бахтиёр Ҳамроев деганда мен биринчи бўлиб, Ўзбекистон инсон ҳуқуқлари фаоллари орасидаги энг ҳалоллардан ҳалоли, энг тўғрилардан тўғриси, унга ҳар қандай мавзуда ишониб мурожаат қила оладиган инсонни кўзим олдига келтираман», дейди Мўътабар Тожибоева.\n«Ўзбекистоннинг олтини Ўзбекистон халқига тегишли бўлиши керак»\n«Йўл чекасида жойлашган хароба ҳолга келган уй олдида совуқда қотиб қолган бир тўрт-беш яшар гўдакни кўриб даҳшатга тушганман. Ўшанда «Нега? Ахир, шу, биз ташиётган олтиннинг асли эгаси мана шу гўдак-ку, уйининг тагидан олиб кетилаётган тиллолар ким қаёқларга кетаяпти,» – деган оғриқли ўйлар жуда қийнаган эди. «\nБи-би-си меҳмони Бахтиёр Ҳамроев, 2008 йил\nБахтиёр Ҳамроев ўз халқини севарди, Ўзбекистонни севарди.\nУ Ўзбекистоннинг мустақил бўлганига чин дилдан суюнган.\nУ 1991 йил 31 августида Ўзбекистон мустақил давлат деб эълон қилинганидан кейин Жиззах вилоятидан Россияга олиб кетилиши керак бўлган бир партия Ўзбекистон олтинларини тўхтатиб қолгани ҳақида сўзлаб берган эди.\nБиз 2008 йилда Би-би-си меҳмони рукнимизга таклиф этганимизда Бахтиёр ака Совет Иттифоқига норозилиги қандай пайдо бўлгани ҳақида жумладан, шундай деганди:\n«Мен 1983-92 йиллар мобайнида Жиззах вилоят махсус алоқа бўлимида фельдъегерь бўлиб ишлаганман. 1985 йилда, ҳеч эсимдан чиқмайди, иш мобайнида биз фельдъегерчилар вилоятда жойлашган «Маржонбулоқ» конидан чиққан олтин хом ашёсини таширдик ва махсус поездларга жойлаб узоқ Россияга жўнатар эдик. Бир куни, Ғаллаорол туманидаги йул чекасида жойлашган узоқ қишлоқларнинг бирида машинамиз бузилиб қолди. Йўл чекасида жойлашган хароба ҳолга келган уй олдида совуқда қотиб қолган бир тўрт-беш яшар гўдакни кўриб даҳшатга тушганман. Ўшанда «Нега? Ахир, шу, биз ташиётган олтиннинг асли эгаси мана шу гўдак-ку, уйининг тагидан олиб кетилаётган тиллолар ким қаёқларга кетаяпти,» – деган оғриқли ўйлар жуда қийнаган эди. Хуллас, мана шундай фожеали ҳолатларни кўриб, жим ўтира олмасимдан келиб чиқиб, олдин «Бирлик» ҳаракатига аъзо бўлдим ва кейин ҳуқуқ ҳимоячилиги билан шуғуллана бошладим», деганди.\nбу ерга босингБи-би-си меҳмони – Бахтиёр Ҳамроев. 2008 йил 17 март.\n«Ё эътиқодинг, ё жигарбандларинг»\nЛекин Бахтиёр аканинг Жиззах шаҳридаги квартирасига маҳаллий ҳукумат ундови билан бостириб кирган оломон уни «халқ душмани» деб атади, Жиззахдан кўчиб кетишини талаб қилдилар. Бир неча март калтакладилар, уйларининг деразаларини уриб синдирдилар.\n«Масалан мен ўзим Тошкентда фаолият кўрсатган бўлсам, Тошкентда халқаро ташкилотлар бор, элчихоналар бор. Шунинг учун ҳар ҳолда ўзингизни Тошкентда эркинроқ ҳис қиласиз, инсон ҳуқуқлари бўйича фаолият юритиш сал осонроқ. Лекин вилоятларда жуда қийин. Жиззах вилоятида ҳам жуда қийин эди. Бахтиёр Ҳамроев мана шундай оғир шароитда иш олиб борган. Бундай шароитда эса профессионализмдан ташқари мардлик керак, жасорат керак. Оғир шароитларда ишлаш учун чидам керак. Унда шу хусусиятларнинг ҳаммаси бор эди. Унга нисбатан бўлган тазйиқлар ҳақида матбуотда кўп ёритилган. Уй қамоқлари дейсизми, дўппослашлар. Элчиларнинг олдида дўппослашлар. Айниқса, Андижон воқеаларидан кейин жуда кўп инсон ҳуқуқлари ҳимоячилари қамалди, кўплар Ўзбекистонни тарк этди. Кўплар фаолиятини тўхтатишга мажбур бўлди. Лекин шунга қарамасдан, Бахтиёр ака Ҳамроев фаолиятини давом эттирди. Ўзбекистон жамоатчилигини, дунё жамоатчилигини Ўзбекистондаги инсон ҳуқуқлари аҳволидан хабардор қилиб турди», дейди Ўзбекистон Инсон ҳуқуқлари жамияти раҳбари Абдужалил Бойматов.\n«Ўғли Ихтиёрни ҳибсга олиб азоблашганда, унга нисбатан ваҳшиёна қийноқлар қўллашган пайтда мен ҳис қиламан Бахтиёр ака қандай изтироб чекканлигини. Бахтиёр ака жигарларини қурбонликка бериб, жигарларини мана шу режим томонидан эзилишига кўз юмиб, халқнинг дарди билан яшаган инсон»»\nБахтиёр аканинг ўғли Ихтиёр Ҳамроевни қамадилар. Мўътабар Тожибоева, Бахтиёр Ҳамроев «ё ҳуқуқбонлик, ё яқинларим», деган танлов билан рўпара келиб яшади, дейди.\n«Ўзбекистон шароитида инсон ҳуқуқлари ҳимоячиси бўлиш, бу дегани, ўзингнинг яқинларингни, ўзингнинг жигарбандларингнинг ҳаётини хавф остига қўйиш, дегани. Уларнинг тақдирини ўта ваҳший режимнинг қурбони бўлиши учун шароит яратиб беришингга тўғри келади. Бахтиёр аканинг ўғли Ихтиёрни ҳибсга олиб уни азоблашганда, унга нисбатан ваҳшиёна қийноқлар қўллашган пайтда мен ҳис қиламан Бахтиёр ака ўша пайтда қандай изтироб чекканлигини. Ҳақиқатан икки йўлнинг ўртасида қолган пайтингда, эътиқодингни танласанг, жигарбандларинг жабр тортади. Жигарбандларингни ўйласанг, халқ айни ўша изтиробни тортаяпти. Бахтиёр ака жигарларини қурбонликка бериб, жигарларини мана шу режим томонидан эзилишига кўз юмиб, халқнинг дарди билан яшаган инсон», дейди Мўътабар Тожибоева.\n«Оғриқлар руҳимни туширолгани йўқ»\nЎтган йилнинг сентябридан бедаво хасталик Бахтиёр акага азоб бериб келди.\nЛекин шу ҳафта бошида суҳбатлашганимда ҳам Бахтиёр ака «бу оғриқлар менинг руҳимни ҳеч туширгани йўқ», деб айтганди.\nОхирги суҳбатимизда ҳам Бахтиёр ака одамийлик ҳақида, бугунги ўзбек ёшларининг тарбияси ҳақида куйиниб гапирди.\nШундай оғир аҳволига қарамасдан ҳам у Ўзбекистонда, дунёда юз бераётган ҳодисаларни фаол кузатиб келди, халқаро янгиликлар мавзусига тўхталиб, мендан Би-би-си «мана бу-мана бу мавзуларни ёритдими» деб сўради.\nҚароргоҳи Дублинда жойлашган Front Line Defenders ташкилоти ҳар йили хавфли ҳудудларда фаолият юритаётган инсон ҳуқуқлари фаолларини мукофотлайди.\nБу йил бу мукофотга 40 мамлакатдан 100 дан ортиқ фаол номзоди илгари сурилган, улар орасида Бахтиёр Ҳамроев номзоди ҳам бор эди.\nЯқинда Бахтиёр Ҳамроев номзоди ана шу нуфузли мукофотга сазовор кўрилган 6 финалист орасида экани ҳақидаги хабар тарқалганди.\nPrevious postҲуқуқ фаоли Бахтиёр Ҳамроев вафот этди


КЎНГИЛЛАРГА ОБОДЛИК УЛАШИБ – Сирдарё вилояти касаба уюшмалари ташкилотлари бирлашмаси Кенгаши\n20.12.2017 23.12.2017 sirdaryo 0 Comments\nМамлакатимизда Президентимиз раҳнамолигида барча соҳада изчил амалга оширилаётган ислоҳотлар инсон манфаатларига хизмат қилаётгани билан алоҳида қадрли ва аҳамиятлидир. Хусусан, ўтиб бораётган “Халқ билан мулоқот ва инсон манфаатлари йили“да юртимизда аҳолини қўллаб – қувватлаш борасида нечоғли ибратли ишлар бажарилаётганлигига амин бўлмоқдамиз. Бу ҳақда вилоят касаба уюшмалари ташкилотлари бирлашмаси раиси Камолиддин Оқбўтаев шундай дейди:\n– Мамлакатимиз ривожланишининг бешта устувор ҳаракатлар стратегиясидан бири аҳолини ижтимоий муҳофаза қилишга қаратилган. Мана шунинг ўзиёқ олиб борилаётган сиёсатнинг нақадар оқилона эканлигини исботлайди. Амалиётга жорий этилаётган улуғвор вазифалар мазмунида юртимизда ҳар бир фуқаро эъзоз ва эътиборда эканлиги исботланмоқда. Юртбошимизнинг “Аҳолининг кам таъминланган қатламларини қўллаб-қувватлашга оид қўшимча чора-тадбирлар тўғрисида”ги Қарори ижроси бўйича, Ўзбекистон Касаба уюшмалари Федерацияси томонидан тузилган ишчи гуруҳ вилоят ҳокимлиги билан ҳамкорликда “Маҳалла” хайрия жамоат фонди туман-шаҳар бўлимлари тақдим этган рўйҳат асосида кам таъминланган хонадонларга кириб, мулоқот олиб бориб, уларнинг яшаш шароитлари, муаммолари ўрганилди. Натижасида эҳтиёжманд оилаларга уй-жой ажратиш, уй-жойни таъмирлаш, маиший техника ажратиш, тиббий хизматга эҳтиёжи ва кредит олишга хоҳиши бўлган оилалар рўйхати шакллантирилди. Белгиланган чора – тадбирларга асосан вилоятимизда 110 та оилага уй-жойини таъмирлаш, 66 та оилага тиббий хизмат кўрсатиш бўйича маблағлар ажратилди. Шу кунга қадар тиббий хизматга муҳтож бўлган 10 нафар фуқарога саломатликларини тиклаш учун зарур бўлган тиббий хизмат ва дори дармон маҳсулотлари маблағлари тўлаб берилди.\nТадбирлар асосида бир гуруҳ вилоят аҳолиси бахтиёрлик топди. Улар орасида ҳаётнинг оғир синовига учраган, умидларини рўзғор ташвишлари кўмиб бораёзган Боёвут тумани Ҳосилобод маҳалласида яшовчи Шерали Собиров ҳам бор. 5 ёшида бахтсиз ҳодиса сабаб чап кўз гавҳарига шиша бўлагидан зарар етади. Биламизки, инсон учун тўрт муча соғлиги нақадар аҳамиятли, бунинг учун инсон ҳамма нарсага тайёр. Бироқ, муаммолар сабаб инсон ўзини ана шундай орзудан ҳам маҳрум қилар экан. Оиласи, икки нафар фарзанди таъминотидан орттириб бугунгача кўзларидаги зиёни равшан қила олмади. Хонадонига ҳол-аҳвол сўраб, кўз жарроҳлиги ўтказиш учун кўмак беришларини айтишганида эътибордан, меҳрдан ўзини бахтли ҳис қилди. Пойтахтдаги “Astigmati Servis” хусусий корхонаси жарроҳлик амалиёти натижасида Шералининг чап кўзига сунъий гавҳар қўйилди, бундан қалб гавҳари ҳам равшан бўлди.\nВилоят кардиология шифохонаси, вилоят тиббиёт бирлашмаси бўлимларида ҳам бир қатор эҳтиёжманд ҳамюртларимиз ўз саломатликларини тиклаяптилар.\nГулистон туманилик Шарофат опа Орипова ҳамда Сардоба туманилик Надежда Богдановалар ҳозирда вилоят кардиология шифохонасида зарурий муолажалар қабул қилишмоқда.\n– Доимий юрак хасталиги билан оғриб келаман. Шифокор Дилором опа Усмонқулова “юрагингизга дармон бор, албатта”, деб руҳлантирдилар, – дейди Шарофат опа. – Баъзан кичик бир оила ташвишлари одамни чарчатиб юборади. Бутун мамлакатни бошқариш, уни ўрганиш даражасини англайверинг. Муҳтарам юртбошимизга минг раҳмат, ҳар бир хонадон ташвишлари, саломатлиги ҳақида қайғуриб беминнат ёрдамларини бермоқдалар. Бу ерда вилоятимиз туманларидан келган, менинг каби давлатимиз ғамхўрлигини ҳис қилган бошқа беморлар ҳам бор, барчамиз бир хил дуодамиз.\nШунингдек, Вазирлар Маҳкамасининг “Кам таъминланган оилаларни бандлик билан таъминлаш учун тижорат банклари томонидан микрокредитлар ажратиш тартиби” тўғрисидаги қарори ижроси бўйича вилоятда кредит олишга эҳтиёжи бўлган 486 та оила рўйхати шакиллантилган ва айни вақтда имтиёзли йиллик 4 фоизли кредитлар тижорат банклари томонидан 306 та оилага 1 393 000 000 сўм миқдоридаги кредит суммаси ажратилиб эгаларига топширилди. Кредит бериш бўйича ҳужжатлар расмийлаштириш ишлари давом этмоқда.\n– Тақдир экан, турмуш ўртоғим вафот этган, 4 нафар фарзандларимнинг 2 нафари гуруҳ ногирони. Рўзғоримизни аранг тебратамиз. Ишлай десам, фарзандларимни қаровсиз қолдиролмайман, кўмагимсиз уларга қийин. Маҳалладанмиз, касаба уюшмалариданмиз деб эшигимизни қоқган инсонлар сабаб оиламиз фаровонлиги учун янги қадам ташлашга муяссар бўлдим,- дейди Ховос туманилик Санахон Раҳмонова. – Имтиёзли кредит эвазига чорва моллар боқишни ташкил қилдим. Қулайлиги уйда, фарзандларим олдида бўлиб молиявий аҳволимизни ўнглаш имконияти пайдо бўлди.\nИнсонга хурсандчилик улашиш, оғирини енгил қилиш – савоб юмуш. Ҳаётнинг синовларини бошдан кечирган аҳоли қатламига кўрсатилаётган беқиёс ғамхўрлик кўнгиллар ободлигига сабаб бўлмоқда.\n← ГУЛИСТОНДА “БУЮК КЕЛАЖАК” МАҲАЛЛАСИ БУНЁД ЭТИЛДИ\nПРЕЗИДЕНТ СОВҒАЛАРИ ТОПШИРИЛДИ →\n09.01.2017 sirdaryo АСКАР ОНАЛАРИ ШАРАФЛАНДИda fikr bildirishni o'chirish\nЗУЛФИЯХОНИМ ҚИЗЛАРИ БЕЛЛАШДИЛАР\n24.11.2016 sirdaryo ЗУЛФИЯХОНИМ ҚИЗЛАРИ БЕЛЛАШДИЛАРda fikr bildirishni o'chirish\nБАЙРАМГА МУНОСИБ ТУХФА\n21.08.2017 sirdaryo БАЙРАМГА МУНОСИБ ТУХФАda fikr bildirishni o'chirish


Янги очилган фирма, собиқ амалдор ва «Наврўз». Карантинда кимлар овқатлантирган? – КУН УЗ\n«UzAutoMotors» судга махфий ҳужжатларни тақдим этди. Суд давом этмоқда\nОлмалиқ шаҳри ҳокими ишдан олинди\nАлмазбек Атамбоев қўлга олинди\n«Одамларнинг уйига бориб, ишга муҳтожларни ишга жойлаштириш тизимини яратишимиз керак» – Президент\nБожхоначиларга суд қарорлари мажбурий эмасми? Тадбиркор 1 йилдан бери сарсон\nҚорақалпоғистон Жўқорғи Кенгесига янги раис сайланди\nЯна бир бор гўшт нархига чеклов ўрнатишга уринилмоқда. Лекин бу фойдадан кўра зиён\nМамлакат намозхонлари учун масжидлар етарлими?\nАсакада тиббиёт ходимларига берилган мукофот пуллари нега қайтариб олиняпти?\nПрезидент селекторида ер сотаётган вақтида ушланган амалдорлар ҳақида маълумот берилди\nҚирғизистон президенти истеъфога чиқди\nҚирғизистоннинг янги президентидан 300 минг долларга вазифа сотиб олмоқчи эди\nШвецияда Хитой компанияларининг 5G тармоқлари учун мўлжалланган қурилмаларидан фойдаланишни тақиқлади\nБританияда вакцина кўнгиллиларда синалмоқда, Европанинг қатор давлатларида антирекордлар\nАҚШ ва Канада чегараси 21 ноябргача очилмайдиган бўлди\nДушанбега Ҳиндистондан таниқли шифокорлар 29 октябрдан келишади\nГлавная / Жамият / Янги очилган фирма, собиқ амалдор ва «Наврўз». Карантинда кимлар овқатлантирган?\nЯнги очилган фирма, собиқ амалдор ва «Наврўз». Карантинда кимлар овқатлантирган?\nanvarj63 3 weeks ago\tЖамият Comments Off on Янги очилган фирма, собиқ амалдор ва «Наврўз». Карантинда кимлар овқатлантирган? 21 Показы\nКарантин даврида шифохоналар ва карантин марказларига озиқ-овқат етказиб бериш кимнинг зиммасида бўлди? Ушбу мақсадлар учун қанча маблағ ажратилган? Молия вазирлиги Инқирозга қарши курашиш жамғармасидан амалга оширилган давлат харидлари бўйича маълумотларни оммага ошкор этди.\nОчиқ маълумотларга кўра, карантин даврида озиқ-овқат етказиб бериш бўйича энг катта суммадаги шартнома «Наврўз» давлат қабуллар уйи билан тузилган. 23 июлдан то 18 августгача тузилган шартномаларнинг умумий қиймати 71 миллиард сўмдан ортади.\nУшбу ташкилот бенефициари – Тошкент шаҳар ҳокимлигидир. Шартномалар Карантин маркази ДУК билан тузилган бўлиб, ҳар бир беморнинг кунлик овқатланиши учун ўртача 45 минг сўм сарфланган.\nЗангиота шифохонаси ва Тошкент давлат аграр университетида ташкил этилган карантин марказидагиларни овқатлантириш учун «Mazali taomlar mamlakati» МЧЖ билан қарийб 6,4 миллиард сўмлик шартнома тузилган. Маълумотларга кўра, компания шу йил 3 июлда ташкил топган ва унга Жамшид Раҳматуллаев раҳбарлик қилади.\n«Orient Alliance» ҳамда «Page group» компаниялари таъсисчиси Бахтиёр Ҳошимов 3 миллиард сўмдан кўп давлат харидлари бўйича буюртмаларни бажарган. Яъни у бошчилик қилаётган компаниялар карантинда озиқ-овқат етказиб бериш хизматини кўрсатиб, 3 миллиард 100 миллион сўмдан зиёд даромад кўрган. Ҳошимов ўтган даврда Соғлиқни сақлаш вазирлиги Иқтисодиёт, молия ва прогнозлаштириш бош бошқармаси бошлиғи лавозимида ишлаган.\nСентябрь ойи ўрталаригача имзоланган жами 35та озиқ-овқат етказиб бериш шартномаларининг барчаси тўғридан тўғри тузилган.\nЭслатиб ўтамиз, Инқирозга қарши жамғармага 10 триллион сўм йўналтирилган бўлиб, у учта халқаро ташкилотдан олинган қарзлар ҳисобига шакллантирилган: 41,9 фоиз – Осиё тараққиёт банки, 37,9 фоиз – Халқаро валюта жамғармаси, 20,2 фоиз – Халқаро тикланиш ва тараққиёт банки маблағларидир.\nПред. Акушер-гинеколог хизматлари Тошкентга – энг яхши специалист Узбекистонга\nСледующая Дунёнинг энг яхши икки футболчиси учрашади – Роналду ва Месси\nАндижон вилояти Асака тумани тиббиёт бирлашмасига қарашли тез тиббий ёрдам бўлими ходимларига тўланган мукофот пули …\nФинландия мўъжизаси: ёш аёллар қандай қилиб «тахтни эгаллашгани» ҳақида


Андижонда Lily Education НТМ билан ҳамкорликда "English Without Grammar" ўқув-семинари ўтказилди\n22:06 / 07.10.2017\nАндижон вилоят ҳокимлиги кўмагида ташкил этилган «English Without Grammar» (Грамматикасиз Инглиз тили) номли инглиз тилини ўқитиш услуби масалаларига бағишланган ўқув-семинари ташкил этилди. Вилоят Ўрта махсус касб ҳунар таълими бошқармаси билан ҳамкорлик тайёрланган мазкур тадбирни «Lily Education» НТМ раҳбари Ҳайдарова Нилуфар олиб борди.\n«Мени айниқса, ўқув-семинарда иштирок этган ўқитувчиларнинг билими ва ғайрати лол қолдирди. Андижондаги инглиз тили ўқитувчиларининг ўз касбига муҳаббати яққол сезилиб турди. Маҳоратли ўқитувчилар билан семинарни кўтаринки руҳда ўтказар эканман келгусида Андижондаги ўқитувчилар билан биргаликда алоҳида лойиҳа устида ишлашни ният қилиб қўйдим», дейди ўқув маркази раҳбари Ҳайдарова Нилуфар.\nМаълумот учун, 2008 йил Ўзбекистон бўйича «Йилнинг энг яхши инглиз тили ўқитувчиси» танловида иккинчи ўрин соҳибаси, педагогика соҳасида 25 йил тажрибага эга Нилуфар Ҳайдарова KUN.UZ’га иш фаолиятидаги олтин қоида ҳақида сўзлаб берган эди.\n15:46 / 12.06.2018\nАдабиётшунос олим ректорат ва уларнинг “бункер”и ҳақда кескин фикр билдирди (видео)\n00:54 / 02.06.2018


Хитойда YouTube порталига тўсиқ қўйилди\nХитой ҳукумати сешанба куни Интернетдаги оммабоп YouTube видео порталини тўсиб қўйган. Бу ҳақда YouTube эгаси ҳисобланган Google ширкати маълум қилди.\nСайт тўсилишига ўтган йили Тибетда норозилик намойишларининг бостирилиши акс этган видео лавҳа сабаб бўлгани айтилмоқда.\nШу куннинг ўзида Хитойнинг расмий "Синхуа" ахборот агентлиги YouTubeда пайдо бўлган бу видеотасвирларни сохта, деб атади.\nИнтернетдаги оммабоп YouTube сайтида нафақат видеоклипларни томоша қилиш, балки ҳар бир одам ўз видеотасвирларини қўйиш ҳам мумкин.\nYouTubeда ўзбекча видеоклиплар ҳам бор, лекин ушбу портал Ўзбекистонда ҳам тўсиб қўйилгани айтилади.\n2005 йил февралида ташкил этилган YouTube интернет порталини 2006 йил ноябрида Google 1 миллиард 650 миллион долларга сотиб олган эди.


БАЙРАМ ТАДБИРЛАРИ ДАВОМ ЭТМОҚДА - Ўзбекистон овози газетаси\nСирожиддин ШОНАЗАРОВ, Ўзбекистон ХДП Тошкент шаҳар кенгаши бўлим мудири:\n— Мустақиллигимизнинг 27 йиллиги арафасида Ўзбекистон Халқ демократик партияси томонидан «Азиз ва ягонамсан, жонажон Ўзбекистоним!» шиори остида мамлакатимизнинг барча ҳудудларида йўқлов тадбирлари ўтказилмоқда. Хусусан, ЎзХДП Тошкент шаҳар кенгаши ва халқ депутатлари Тошкент шаҳар кенгашидаги партиямиз гуруҳи аъзолари уйма-уй юриб, эҳтиёжманд аҳоли вакиллари ҳолидан хабар олишмоқда, уларни ўйлантираётган муаммоларни аниқлаб, масала ечими йўлида изланишмоқда.\nКуни кеча партия ходимлари ва депутатлар «Ҳеч ким эътибордан четда қолмайди» лойиҳаси доирасида Шайхонтоҳур туманининг «Чақар» ва Миробод туманининг «Янги Миробод», «Мовароуннаҳр» МФЙларида бўлишди.\nМаҳаллалардаги кам таъминланган оилалар ҳамда ногиронлиги бўлган шахслар билан юзма-юз мулоқот ташкил этилди. Мазкур жараёнда аҳоли вакиллари имтиёзли уй-жой олишда ва бандлик масалалари бўйича депутатларга мурожаат қилди. Мурожаатлар бўйича ҳуқуқий маслаҳатлар берилди, айримлари назоратга олинди.\nМаҳаллаларда истиқомат қилаётган нуроний отахон-онахонлар юртимиздаги ўзгаришлардан мамнунликларини билдиришди. Бундай хайрли амаллар келажак авлод тарбиясида ҳам муҳим ўрин тутишини, ўзаро ҳамжиҳатликнинг мустаҳкамланишига хизмат қилишини таъкидлашди.\nТадбир давомида партия электорати вакилларига эсдалик совғалари топширилди.\nЎзХДП Тошкент шаҳар кенгаши ходимлари Мурувват ногирон болалар учун 1-сон интернат уйида ҳам бўлишди. Бу ерда байрамга бағишланган концерт дастури намойиш этилди.\nТадбир давомида Тошкент шаҳар партия кенгаши раиси Ҳайдар Бобохонов сўзга чиқиб, ушбу муассаса тарбиячи ва тарбияланувчиларини байрам билан табриклади. Мурувват уйига байрам совғаси сифатида ўқув қуроллари тўплами тақдим этилди.


Қўшнининг кампири қиз кўринар...\n13 май 2021, Тошкент вақти: 16:45\nБутунроссия жамоатчилик фикрини ўрганиш маркази ўтказган сўров натижасини шарҳлаëтган қозоғистонлик таҳлилчилар¸ президент Назарбоевнинг постсовет ҳудудларидаги юксак имиджи асосан Россия ахборот воситалари иши эканини айтмоқдалар.\nМДҲ фуқаролари орасида ўтказилган сўровга кўра¸ Қозоғистон президенти Нурсултон Назарбоев постсовет президентлари ичида энг ишончли раҳбар деб топилган.\nБутунроссия жамоатчилик фикрини ўрганиш маркази ўтказган сўровда иштирок этган Озарбайжон, Арманистон, Украина ва белоруссияликларнинг ҳар бешинчиси айнан Қозоғистон президенти Нурсултон Назарбоевга ишонишини айтган.\nУшбу сўровга киритилган раҳбарлар рўйхатига Россия президенти номи киритилмаган¸ шунингдек сўровда россияликлар ҳам иштирок этмаган.\nҚозоғистонлик аксар кузатувчилар мазкур сўров натижасидан қониқмаганини айтмоқдалар.\nУларга кўра, ҳокимиятнинг энг юқори поғоналарида авж олган коррупция, мамлакатда содир бўлаётган йирик сиёсий ва иқтисодий жиноятлар, сўз ва эътиқод эркинлигининг расмийлар томонидан сиқувга олинаётгани айнан президент Назарбоев юритаётган сиёсат маҳсулидир.\nШу боис қозоғистонлик жамоат арбоби Маржон Аспандиёрова Бутунроссия жамоатчилик фикрини ўрганиш маркази келтирган сўров натижалари холис ўтказилганига шубҳа билан қарайди.\n- Президент Назарбоевни “ажойиб, буюк ва оқил раҳбар” деб ҳисоблайдиган қўшни давлатлардаги одамлар, афсуски, Назарбоев бошқаруви пайтида Қозоғистонда юқори лавозимли мансабдорлар томонидан содир қилинган жиноятлар кўламини билмайдилар.\nБунга ҳалигача очилмаган сиёсий қотилликлар, коррупция билан боғлиқ кўплаб жанжаллар, иқтисодий жиноятларни мисол сифатида келтирса бўлади.\nҲокимият ва амалдорларнинг ўта порахўрлиги Қозоғистон ва унинг халқини иқтисодий жарлик ёқасига келтириб қўйди. Бу ишлар учун Назарбоев шахсан жавобгар, деб ўйлайман, - деди Маржон Аспандиёрова.\nБундан аввал Назарбоевнинг собиқ куёви Роҳат Алиев, уч йилча аввал ўлдирилган таниқли икки мухолифатчининг ўлими айнан давлат раҳбари буюртмаси асосида амалга оширилгани, мамлакат пойтахти Остонанинг қурилиш учун давлат ғазнасидан ўғирланган пуллар чет эл банкларидаги Назарбоев ва унинг оила аъзоларига тегишли бўлган ҳисоб рақамларига ўтказилгани ҳақида шов-шувли баëнот қилган эди.\nШунга қарамай, қозоғистонлик сиёсатчи Айдос Саримовга кўра, Қозоғистон президенти Нурсултон Назарбоевнинг имиджи қўшни давлат фуқаролари орасида юқорилигича қолмоқда.\n- Қозоғистон МДҲнинг кўп давлатлари учун тушунарли ва очиқ давлат ҳисобланади. Бу ерда формал жиҳатдан тўс-тўполонлар бўлмайди, доимий иқтисодий ўсиш хусусида тез-тез гапириб турилади, бу эса қўшни давлат фуқароларининг мана шундай субъектив хулоса чиқаришига туртки бўлаяпти, - дейди Саримов.\nҚозоғистонлик мустақил сиёсатшунос Дўсим Сатпаев эса¸ Бутунроссия маркази ўтказган сўровлар холислигига шубҳа қилмайди.\nУнга кўра, МДҲ давлатлари аксар фуқароларининг Қозоғистон президенти юритаётган сиёсатга юқори баҳо беришига Россия оммавий ахборот воситаларининг таъсири катта.\n- Россия ахборот воситалари собиқ совет давлатларида жуда катта таъсирга эга, яъни улар нафақат Россия, балки бошқа МДҲ давлатлари ҳақидаги фикрнинг шаклланишига ҳам қайсидир бир маънода таъсир ўтказа оладилар.\nКавказда содир бўлган сўнгги воқеалар ҳам Россия оммавий ахборот воситаларининг одамлар онгига қанчалик самарали таъсир ўтказа олишини кўрсатди.\nШунингдек, Россия ахборот воситаларида Назарбоев имиджининг ижобий кўрсатилиши ҳам бунга туртки бўлган бўлиши мумкин.\nПутин даврида ҳам, Медведев даврида ҳам Қозоғистон Россиянинг энг ишончли ҳамкори эканига урғу бериб келинди, - дейди Дўсим Сатпаев.


07 июл 2022, Тошкент вақти: 03:53\nЎзбекистон қора бозорида хориж валюталари қиммати кундан-кунга ошиб бормоқда.\n6 июнь куни Ўзбекистон Марказий банкида янги раис иш бошлади. Президент Миризëевнинг кейинги 11 йил давомида Марказий банк раисининг маслаҳатчиси бўлиб ишлаган сенатор Мамаризо Нурмуратовни банк бошқаруви раислигига тайинлаш таклифи Сенат томонидан маъқулланди.\nМарказий банк янги раиси Мамаризо Нурмуратов\nСенатдаги Бюджет ва иқтисодий ислоҳотлар қўмитаси раиси¸ 57 яшар Нурмуратов шу куни президент маслаҳатчиси томонидан Марказий банк бошқаруви ва ходимларига янги раис сифатида тақдим этилди.\nБу тадбирда ўз устивор вазифалари ҳақида гапирган Нурмуратов¸ янги раис чиқишини тинглаганлардан бирининг айтишича¸ Марказий банкнинг бундан сўнг “Кабмин топшириғинигина бажарувчи тизим бўлишдан чиқиб¸ президент белгилаб берган давлат дастурига амал қилажаги"ни таъкидлаган.\nБу дастурнинг “Иқтисодиëтни ривожлантириш ва либераллаштиришнинг устувор йўналишлари” деб номланган III бобида “миллий валютанинг ва ички бозордаги нархларнинг барқарорлигини таъминлаш¸ банк фаолиятини тартибга солувчи замонавий тамойил ва механизмларни жорий қилиш, уларнинг самарали фаолият кўрсатишига йўл қўймаётган тўсиқларни бартараф этишва валютани тартибга солишнинг илғор бозор механизмларини босқичма-босқич жорий этиш” Марказий банк зиммасига юклатилган асосий вазифалардан қилиб белгиланган.\nОзодлик суҳбатлашган банк-молия соҳаси мутахассислари¸ бу вазифаларни Ўзбекистонда эркин конвертацияни жорий қилмасдан амалга оширишнинг иложи йўқлигини таъкидладилар. Улар фикрича¸ конвертация масаласида берилиши кутилаëтган қарор¸ Нурмуратовнинг Марказий банк раиси сифатидаги фаолиятини баҳоловчи асосий мезон бўлади.\nНурмуратов Марказий банкка неча фоиз эркинлик ола олади?\nЎзбекистон Молия вазирлигининг собиқ мулозими Сапарбой Жубаев¸ Мамаризо Нурмуратовни билим ва тажрибали молиячи сифатида таърифлар экан¸ мамлакатдаги банк-молия тизимини ислоҳ қилиш¸ хусусан¸ валюта конвертациясини очиш-очмаслик борасида Марказий банк раиси эмас¸ сиëсий раҳбар қарор беришини айтади:\n- Америка Федерал резерви¸ сиëсий ҳокимиятдан мустақил¸ валюта сиëсати бўйича 100 фоиз мустақил қарор қабул қилади. Россия Марказий банки эркинлигини 50 фоиз¸ дейиш мумкин. Путин Набиуллинани (Россия Марказий банки раиси - таҳр.) тинглайди¸ лекин охирги қарорни барибир ўзи беради. Қозоғистон Марказий банки 25 фоизга эркин¸ улар қарорининг 75 фоизи Назарбоев топшириғига асосланади. Минг афсусларким¸ Ўзбекистон Марказий банкининг қарор беришдаги эркинлигини 0¸25 фоиз дейиш мумкин¸ қолган 99¸75 фоизи сиëсий ҳокимият¸ аниқроғи¸ президентга тегишли. Шунинг учун Мамаризо Нурмуратов олдида турган бирламчи вазифа¸ ўзи бошқарадиган Марказий банк тизимининг қарор беришдаги эркинлик ва мустақиллиги фоизини оширишдир¸ дейди Жубаев.\nНурмуратов – 2003 йилда конвертацияни очганлардан бири\nМамаризо Нурмуратов 2000-2004 йилларда Ўзбекистон Молия вазири лавозимида ишлаган ва мамлакатда Халқаро валюта жамғармаси билан узоқ музокаралардан кейин эркин конвертацияга ўтиш айнан Нурмуратов вазирлиги даврида кузатилган.\nХВЖ билан ўтказилган бу музокараларда бевосита қатнашган вазирлик собиқ мулозимларидан бири Нурмуратовни конвертация очилиши учун ҳаракат қилган¸ жараëннинг муҳим жиҳатларини муҳокамага қўйиб¸ муаммоларни тўғри ҳал қилишга уринган мутахассис сифатида эслайди:\n- Конвертация ҳақидаги катта мажлисда ХВЖ таклиф қилган 75 миллионлик ëрдам муҳокама қилинди. Ўшанда Азимов "конвертацияни очмай туриб¸ пахтанинг ўзидан бир миллиард доллар олиб турган жойимизда¸ 75 миллионни бошимизга урамизми"¸ деди. Азимовнинг бу гапига мажлисда ўтирганлардан бири ”ХВЖ берадиган ҳар бир доллар ортидан бир миллион долларлик тўғридан-тўғри инвестиция киради”¸ деб жавоб берди. Бу одам эса, Марказий банкда ишлайдиган Мамаризо Нурмуратов эди. Мана¸ орадан шунча йил ўтиб¸ Азимовнинг ўша гапи¸ шу концепцияси ўзининг бошига етди – Мирзиëев уни мамлакатга инвестиция келмаëтгани учун ишдан бўшатди. Мамаризо Нурмуратов бу муҳокамаларда жуда ўринли саволларни кўтарганида¸ МБ раиси Муллажонов уни гапиришга қўймаган эди¸ деб эслайди валюта конвертациясини очиш масаласида ўтмишда бўлган муҳокамаларнинг бевосита иштирокчиси.\nБу муҳокамалардан бир неча йил ўтиб¸ ХЖВ ва ЕТТБ банки билан келишувлар асосида ўшандаги президент Ислом Каримов конвертацияни очишга қарор берган ва бу жараëнни амалга оширишда бевосита қатнашганлардан бири Мамаризо Нурмуратов бўлган эди.\n(2008 йилга келиб турли сиëсий кучлар келтирган турли сабаблар асосида Каримов эркин конвертацияни тўхтатди ва шундан бери мамлакатда валюта алмашинувининг дунëда деярли кузатилмайдиган тўртта курси мавжудлигича қолмоқда.)\n“Конвертацияни очишга билим ва тажриба бор¸ ҳозирча сиëсий ирода етмай турибди”\nОзодлик билан 7 июнь куни¸ қолаверса¸ бундан олдин ҳам конвертация масаласида гаплашган ўзбекистонлик мутахассислар¸ валюта сиëсатини либераллаштириш жараëнини бошлаш учун велосипед қайта ихтиро қилишга ҳожат йўқлигини айтадилар:\n- Агар эртага президент Шавкат Мирзиëев¸ Рустам Азимов ўрнига тайинланган Жамшид Қўчқоровни¸ Молия вазири Ходжаев ва Марказий банк янги раҳбари Нурмуратовни олдига чақириб¸ конвертацияни очинглар¸ деса¸ буларнинг ҳаммаси жуда билим ва тажрибали мутахассислар¸ улар нима қилишни яхши билади. Лекин¸ уларнинг бирортаси Миризëевга кириб¸ конвертацияни очайлик¸ деб қаттиқ туролмайди. Чунки Ўзбекистонда бу банк-молия муаммосидан жуда катта сиëсий масалага айланган ва бу қарорни фақат президент бера олади¸ дейди Сапарбой Жубаев.\nОзодлик билан суҳбатда Мамаризо Нурмуратов билан бир неча йил бирган ишлаган иқтисодчилардан бири ҳам Марказий банк янги раисининг Мирзиëев аниқ буйруқ бермагунча¸ ўз соҳасида жиддий ислоҳот бошлашга журъат қилишига шубҳа билдирди.\n“Нурмуратов Нархоздаги кучли домлалар¸ кейин Ленинграддаги либерал профессура қўлида ўқиган яхши мутахассис. Ҳатто уни¸ макроиқтисод бўйича Ўзбекистондаги энг яхши мутахассислардан дейиш мумкин. Бошқаларни эшитадиган¸ мулоҳазали¸ оғир-босиқ раҳбар. Лекин унда ислоҳотчининг жасорати борлигига¸ либерал сиëсатни қаттиқ туриб олдинга суришига ишонмайман. Бу масала ундан тепада¸ президент даражасида ҳал бўладиган нарса. Президент қарори эса¸ жуда кўп манфаатлар тўқнашуви ва омиллардан келиб чиқиб берилади. Ҳозирча¸ Марказий банк ҳам¸ конвертацияни очишга алоқадор бошқа тизимлар ҳам бу таклифга ўз муносабатини билдириб бўлган. Гап Миризëевда¸ унинг сиëсий иродасида қолган”¸ дейди ўтмишда Нурмуратов билан бирга ишлаган банк соҳаси мутахассиси.\nМирзиёевнинг виртуал қабулхонасига тушган шикоятлар сони 270 мингдан ошди


«Мени ажратиб қўйишяпти» ёхуд Гендер тенглик қаёқда қолди? - Huquq.uz\nФуқаро Гулчеҳра Усмонова Ўзбекистон Президентининг виртуал қабулхонасига мурожаат қилди. Мурожаати ўрганилиб, ишга жойлаштирилди. Бироқ кўп ўтмай «сизни вақтинча ишга олганмиз, бола парваришидаги ходим ўрнига қайтди» дея ишдан бўшатишди.\nФуқаронинг такрорий мурожаати қаноатлантирилиб, Фарғона вилояти ҳокимлигининг масъул ходими олий маълумотли, политехника институтининг қурилиш факультетини битирган аёлнинг «Фарғона минтақавий йўлларга буюртмачи хизмати» давлат унитар корхонасига ишга жойлашишига ёрдам берди.\nАёл энди тиниб-тинчигандай эди. Бўлмади. Корхона директоридан ибрат олиб «ёзувчи» дея мазахлайдиган бир нечта ходимдан ташқари аксарият ишчилар босиқ, вазмин аёлни ҳурмат қилишарди.\nГ.Усмонова корхонага келган ариза, мурожаатларни саралайди, ҳисобини юритади, ижро учун бўлим ва ходимларга чиқаради, муаллифларга жавобини жўнатади. Вилоят йўл қурилиши бошқармасига ишга ўтган О.Назировнинг ўрнига Ш.Пўлатов директор этиб тайинланади. Унга аввалги раҳбардан «ёзувчи»га нисбатан тоқатсизлик ҳисси юқади. Корхонада текшириш ўтказилади. Ш.Пўлатов «сен туфайли ҳайфсан олдим» дея ходимни сўкади.\nКорхона юристи, бир вақтнинг ўзида ходимлар бўлими бошлиғи Р.Алимов «сизни ишингизни судга ошириб жавобгар қилишга далилимиз бор» дея ўз хоҳиши билан ишдан бўшаши ҳақида ариза ёздириб олади. Директор орадан бир кун ўтибоқ буйруқ чиқаради. Тағин кўчада қолганидан қаттиқ изтироб чеккан Г.Усмонова бетоб бўлиб ўн кунча даволанади. Автомобиль йўллари қўмитасига мурожаат этади. Қўмитанинг мурожаатлар билан ишловчи ходимининг Г.Усмоновани ишга қайтиб олиш ҳақидаги тавсияси инобатга олинмайди. Г.Усмонова адвокат ёллаб, фуқаролик ишлари бўйича судга ариза беришга мажбур бўлади. Адвокатнинг сўровига асосан корхона маъмурияти ўз хоҳиши билан бўшагани тўғрисида буйруқ, бунгача гўё касаба уюшмасида муҳокама қилингани ҳақидаги йиғилиш баёни нусхасини тақдим этади. Буни қарангки, касаба уюшмасининг йиғилиши якшанба – дам олиш куни ўтказилган экан (сохта баённома ёзиб берилган). Бундан аввал ҳам ўзининг иштирокисиз муҳокама қилинган экан. Г.Усмонова икки марта муҳокама қилинганини фуқаролик суди мажлисида билиб ҳайрон қолди.\nФуқаролик ишлари бўйича Фарғона туманлараро судининг судьяси Д.Исматуллаева Г.Усмонованинг «Фарғона минтақавий йўлларга буюртмачи хизмати» ДУК директорининг ишдан бўшатиш ҳақидаги буйруғини бекор қилиб, ишга тиклаш ва мажбурий прогул учун иш ҳақини ундириб беришни сўраб ёзган даъво аризасини холисона кўриб чиқди. Меҳнат кодексининг 99-моддасига биноан ходим меҳнат шартномасини икки ҳафта олдин иш берувчини ёзма равишда огоҳлантириб бекор қилишга ҳақли. Огоҳлантириш муддати тугаганидан сўнг иш берувчи ходимга меҳнат дафтарчасини бериши ва у билан ҳисоб-китоб қилиши шарт. Ишдаги ҳужжатларга кўра Г.Усмонова 2021 йилнинг 1 декабрь куни ўз хоҳишига кўра ишдан бўшаши ҳақида ариза ёзган, бироқ аризада бўшаш санаси кўрсатилмаган. Корхона директорининг 2021 йил 2 декабрь кунги буйруғига асосан (Меҳнат кодексининг 99-моддаси 1-қисми талабига зид равишда) Г.Усмонова билан тузилган меҳнат шартномаси ўз хоҳишига кўра бекор қилинган. Иш берувчи икки ҳафталик огоҳлантириш муддати ўтишини кутмасдан ариза берилган кундан меҳнат шартномасини бекор қилиш ҳақида буйруқ чиқарган. Бироқ икки ҳафталик огоҳлантириш муддатини қисқартириш ҳақида иш берувчи ва Г.Усмонова ўртасида келишув мавжуд эмас. Буйруқда огоҳлантириш муддати умуман кўрсатилмаган. Судда аниқланиб тасдиғини топган ҳолатларга кўра буйруқ қонун талаблари қўпол равишда бузилган ҳолда чиқарилган. Суднинг ҳал қилув қарори билан Г.Усмонова корхонанинг бош мутахассиси лавозимига тикланди, мажбурий прогул қилган кунлари учун 22 млн. 327 минг 137 сўм иш ҳақи тўланди. Г.Усмонова ниҳоят ёруғликка чиқди-ю… Бироқ тонг отишга улгурмай кун бота бошлади.\n– Ишга қайтган куним иккинчи қаватдаги хонадан биринчи қаватга кўчиришди, – дейди Г.Усмонова. – Хатлар билан ишлашга шароит йўқ, телефон уланмаган, эшик қулфланмайди, сейф ҳам йўқ. Хат йўқолса мен жавоб бераман. 23 февраль куни корхонада электр таъминоти узилди. Янгидан ишга олинган кадрлар бўлими бош мутахассиси Б.Сафаровга бекор ўтирмасдан «е-xat»ни улатиш учун ҳокимиятдан шартнома олиб келишга рухсат сўрадим. У бош инженерга учраб чиқди. Х.Тонготаров «интернет уланган, жойида ўтирсин» дея рухсат бермади. Ҳолбуки, «Ijro gov.uz» дастури учта ходимга уланган, менга уланмаган, ҳокимиятдан шартнома ҳам олиш зарур эди. Электр улангунича бош бухгалтерга айтиб, Давлат хизматлари кўрсатиш марказига электрон калит олгани бордим. Одам кўп экан, 140-навбатга ёзилдим, навбат келишини кутмасдан вилоят ҳокимлигига келиб шартнома олдим. Қайтиб келганимда ҳали ҳам электр уланмаганди. Б.Сафаров рухсатсиз чиқиб кетганим учун тушунтириш хати ёзишни талаб қилди. «Корхона манфаати учун ишлаб келдим» дея ёзиб бермадим. Х.Тонгатаров оғзаки огоҳлантириш беришни буюрди. Бош инженер ва директор фуқаролар ва юридик шахслардан келган мурожаатларни кўриб чиқишни, жавоб хатларига имзо қўйиб беришни пайсалга солишаяпти. Кейин айбни менга юклашади. Ш.Пўлатов хатга тўрт кун ўтиб имзо қўйиб берди. Бошқа ходимлар ёзган хатлардаги хатолар учун мени ҳузурига чақириб, «мен муҳаррир эмасман, кейинги сафар кечирмайман» дея огоҳлантирди. Х.Тонготаров 7 март куни почтага хат ташлаб келгани рухсат бермади. Муддати 9 март куни тугайдиган хатга имзо чекмади. Мени жамоадан ажратиб қўйишаяпти.\nХалқаро хотин-қизлар куни байрами арафасида идоранинг иккинчи қаватида бўлган тадбирга, ундан кейин Наврўз байрами нишонланган тадбирга мени қатнаштиришмади. 14 март куни эрталаб почтага хат ташлаб келганимда соат 9:30 эди. Почтага бориб келишимга 30 минут вақт ажратилган. Ишхонага киритишмади. 10-15 минут кўчада турганимдан кейин ичкарига қўйиб, нега кеч қолганимни сўрашди. Почтага борганимни тасдиқловчи реестр бўлса-да, ўзлари ичкарига қўймай, кўчада турганим учун 16 март куни йиғилиш қилиб, ишга 9:40 да келди деб ҳайфсан беришди…\nДиректор ва бош инженер фуқаролик судида ютиб, бузилган ҳуқуқи тикланган ходимга қасдлашиб, энди «қонуний» ишдан бўшатиш чорасини кўришаяпти. ИИБ ҳудудий инспекторига хат тайёрлашди. Алп йигитлар ҳудуд инспекторини аёлга қарши қайрашди. Инспектор чақиртирганида учраган Г.Усмонова суд қарорини кўрсатиб, атайин ишдан ҳайдашга уринишаётганини айтиб ўтди. Ҳар куни уюштирилаётган асаббузарлик туфайли касал бўлиб шифокорга учради. Невропатолог тавсияси билан касалхонага ётди.\nГ.Усмонованинг Автомобиль йўллари қўмитасига корхонада бемалол ишлашга имкон беришмаётгани ҳақидаги аризаси кўриб чиқиш учун вилоят автомобиль йўллари бошқармаси раҳбари номига («жамоа ёқтирмаяпти» деб ишдан бўшатган, қайта ишга олишга мажбур бўлган мансабдорга) жўнатилган. У ўз навбатида хатни таъқибчиларнинг ўзига – «Фарғона минтақавий йўлларга буюртмачи хизмати» ДУК раҳбариятига кўриб чиқиб чора кўриш учун юборган. «Фуқароларнинг мурожаатлари тўғрисида»ги қонуннинг қайси бандида аризани шикоятга сабабчи бўлган раҳбарларнинг ўзлари кўриб чиқиши белгиланган?!\nХулоса қилиб айтганда, мамлакатимизда гендер тенглик, аёлларни моддий ва маънавий қўллаш борасидаги инсонпарвар сиёсат олиб борилаётган пайтда бундай ҳолатни қандай изоҳлаш мумкин?